Arkitektura adaxkak - Pasaiako katedrala\nHorregatik, gai konplexuek azterketa sakona eta irekia behar dute. Azpiegiturak eta plangintzak dira, beste ezer ez bezala, gure bizitzeko modua alda dezaketen bi tresna, onerako edo txarrerako. Askotan, prozesua oso aurreratua dagoenean bakarrik konturatzen gara jokaldia zertaz doan, eta horrek, pittinka, gure herritar-nortasuna higatzen eta ahultzen du. Gogoeta astun hauen ostean, ulertuko duzue akaso mintegi honekin topo egiterakoan izan dudan poza. Antolatzaile batekin egon nintzen berbetan; Kepa Iturralde arkitektoarekin, hain zuzen. Kepa eskola garaian hasi zen bidaiak, mintegiak eta tailerrak antolatzen, eta grina hori eskolatik kanpo mantendu du. «Pasaiari buruzko gabezia bat zegoen», esan dit Aste Santuko oporretako aurpegia oraindik kendu ezinik. «Mintegia foro iraunkor bihurtzea nahiko genuke, galdera egokiak planteatzeko eta agian norabide berriak jorratzeko.» Apuntatzeko epea hilaren 31n bukatzen bada ere, denontzako tokia egongo dela ziurtatu dit. Kepak ere ikusten du gaiaren konplexutasuna; Pasaiak amona zahar baten oinordekotza ematen du. Badian lau udal ezberdin, eskualde bat, probintzia, ekonomi erkidegoa, portu agintaritza eta hurrun kokatzen diren fabriken interesak bateratzen dira. Kepa, ni bezala, zalantzaz josita dago. Baina gogoratu, zalantza, krisia, gauza ona da.\n« 115 metroko bilbainada\nmartxoa 28th, 2008 at 16:03


Jai herrikoi berrituen uda - Lander Arbelaitz | Lander Arbelaitz\nHasiera » Euskal Herria » Jai herrikoi berrituen uda\nUdalek jai ofizialak bertan behera utzita, dena den, jai herrikoien mugimenduek erreferentzialtasuna irabazteko aukera dute, beti ere, osasun neurriekin eta egitarauaren egokitasunarekin asmatuz gero. Talka egiteko prest egongo al dira? Badirudi batzuk baietz: “Herri guztietako jai batzordeak animatzen ditugu jai herrikoien alde antola daitezen, osasun eta segurtasun neurri guztiekin, modu berritzailean eskaintza eginez”, zioten Herri San Ferminek eta Iruñeko Peñen Federazioak, Gasteizko Txosnek eta Blusen eta Nesken Elkarteak, Donostiako Piratek eta Bilboko Konpartsek. Zenbait herritan dagoeneko jendea ari da koronabirusak sortutako egoerara egokituko diren jaiak pentsatzen.\nBaloreetan oinarritutako jai eredu berritua, txikira joz\n2020ko jaiak ez dira orain artekoak bezala izango, hor zalantzarik ez da. Txikiagoak izan beharko dute leku askotan, kanpotik datozenentzat baino komunitatearentzat pentsatuak, austeroak, osasun neurriak zorrotz errespetatzeko antolatuak. Azken honek eragin dezake gaueko egitarauen aurrean eguneko ekimenek pisua irabaztea, parte hartzaileen adin tartea zabaltzea, egoera ez deskontrolatzeko multinazionalen negozio itzela den alkohol salmenta erdigunetik kentzea, jende pilaketak saihesteko espazio txikiak asmatzea… Parte-hartzea, euskaltzaletasuna, feminismoa eta ekologismoa gisako baloreei, aurten berariaz azpimarratu behar zaie jendearen segurtasuna eta komunitatearen zaintza.\nInertziak apurtu eta aurrera egiten jarraitzeko erabil daiteke urte arraro hau.\nJai herrikoien eredu hegemonikoak mahai-gaineratzen dituen kontraesanen artean, azpimarratzekoa da urtero jaietan izaten diren eraso mordoa. Iaz Donostiako Aste Nagusian izan ziren hamaika eraso matxistek agerian utzi zuten milaka lagun biltzen dituzten jaigune handietan emakumeen* segurtasuna askotan ez dela bermatzen. Zer zentzu du, beraz, halako jaiak antolatzeak? Lehen mailako arazoa da hau jaiaren bidez gizartearen eraldaketaren alde lan egiten duten mugimenduentzat, edozein erabakiren gainetik jartzeko modukoa. Ipintzen diren kartel eta apaingarrietatik harago, sortzen den giroa eta egiten den kultur eskaintza berpentsatzea beharrezkoa izango da, jai-guneen funtzio politizatzailea indartzeko.\nUrteak dira jai herrikoien mugimendu askotan jai-ereduari buruzko gogoetak abian direla. Badira eredu ederrak, Gasteizko Zaharraz Harro edo EHZ festibala, bi aipatzearren. Erresistentziak gainditu eta aldaketaren urtea iritsi da, nork esango zuen, pandemia batek bultzatuta. Maggie Bullen antropologoak Irutxuloko Hitzan esan bezala, dagoeneko mahai gainean dauden jai eredu berriak praktikara eraman behar dira.\nEta instituzioei begira, osasun neurriak errespetatuko badituzte eta hau nola egingo duten zehatz azalduz gero, nork esango die herritarrei ezin dituztela beren jaiak ospatu?\nJaiak debekatu baina uztailerako hauteskundeak deitu dituzten agintariek?\nLorea M. | 2020-06-09 at 21:08\nGuztiz ados!! Mila esker pentsatzen dudanari hitzak jartzeagatik. Nazkatuta nago makro festibalak bezala antolatzen diren herriko jaiekin. Herri askotan aspaldi utzi zioten jaietako aurrekontuaren parte handiena, berdin Gazte Danbadan edo antzeko ekitaldietan, milaka eta milaka euro, kontzertuetara bideratzen, talde batzuek giro matxiruloa sortzen dutela jakin arren. Benetan eskandalagarriak dira. Hori aldatzen hasi behar da, ya. Balia dezagun urtea.


Diputazioaren eta Europaren arteko elkarlana sustatzeko bisita - Debagoiena - Goiena.eus\nDiputazioaren eta Europaren arteko elkarlana sustatzeko bisita\nJokin Bereziartua Lizarazu 2016-08-09 15:29\nMiren Elgarresta eta EIGEko zuzendari nagusi Virginija Langbak, Vilniusen (Lituania). Argazkia: Gipuzkoako Diputazioa.\nDiputazioko Berdintasun zuzendari eta Oñatiko EAJko zinegotzi ohi Miren Elgarresta EIGEn (Genero Berdintasunerako Europako Institutua) izan da, erakunde horren lana ezagutu eta elkarlana sustatzeko. "Erabateko sintonia ikusi dut Europan ezarri nahi diren eta gure gidalerroen artean. Batera ari gara lanean, eta horrek elkarri ekarpenak egiteko bidea zabaldu digu", adierazi du, besteak beste, Elgarrestak.\nDiputazioko Berdintasun Sailak prentsa ohar bidez jakitera eman duenez, "oso emankorra" izan da Elgarrestak Lituaniako Vilnius hirira egin duen bisita. Etorkizunera begira, elkarlana indartuko dutela aurreratu du Oñatin uztailera arte zinegotzi izan den Elgarrestak: "Harremanak sendotuko ditugu, aurrerabidea bizkorrago eta sendoagoa egin ahal izateko. Lehentasunezko jotzen ditugun jarduera-lerroetan bat gatoz bi aldeak, eta lankidetzarako proiektuak ezartzea elkarren mesederako eta osagarri izango da".\n"Gipuzkoa eredu da Europan berdintasunaren arloan"\nEIGEko zuzendari nagusi Virginija Langbak-ek ere "beharrezkotzat" jo du elkarlana "Berdintasun-politikak ikuspegi orokor batetik ezarri behar dira. Zerbitzu publikoaren osotasunari eragin diote. Zeharkakotasuna nahitaezkoa da aurrerantzean, benetako pausuak emateko". Gipuzkoako Diputazioaren ekarpena "aberasgarria" izan dela ere gaineratu du Langbak-ek: "Gipuzkoa lurralde oso aurreratua da arlo honetan, eta Europan eredu da".


Hasiera > Alfa taldea > Historia\nOrain dela 80tik gora urte sortu zenetik, ALFA hazi eta hazi egin da, une hobeak eta txarragoak bizi izan ditu, baina ez du inoiz etsi, harik eta gaur egun Euskadiko talde industrial nagusietakoa izan arte.\nJosteko makina ospetsuen merkaturaketa bertan behera utzi gabe, gaur egun hiru jarduera-arlotan lan egiten duten 14 enpresa daude taldean: etxerako etxetresna elektriko txikien negozioa, artearen zerbitzura dagoen industrializazioaren negozioa eta prozesu industrialak. Izan ere, negozioaren %80 da hotzeko estanpazioan, mekanizazioetan eta mikrofusioan, eta zenbait sektoretako enpresei saltzen die: automobilgintza, aeronautika, defentsa, nekazaritza eta jasoketa. Alfa Taldeak 800 inguru langile ditu.\nALFA TALDEAK hedatzen eta merkatuak zein negozioak irekitzen jarraitzen du. Esate baterako, ordezkaritza-bulegoa ireki du Shanghain (Txina); eta lantegi berria, Brasóven (Errumania), Alfa Románia, alegia. Aldi berean, ordea, ingurunearekin duen harremana sakondu du. Horren adierazgarri, azken urteotan oso enpresa garrantzitsuak sartu dira taldean; esate baterako, Mecánica Mallábi, Mafísa, Industrias Gol eta Dinalót.\nGaur egun, ALFA zenbait egoerari aurre egin ahal izan dien errealitatea da, eta etorkizunean pentsatuz zaintzen du oraina. Taldeko pertsonak, hain zuzen ere, aktibo handiena dira, eta, gero eta lehiakorragoak diren produktu zein zerbitzuetan berrikuntza eta sormena garatzen dituenez, Alfa Taldea XXI. mendeko enpresa dela esan daiteke.


Edurne Kortabarria: "Gu gara gehienetan mugak jartzen dizkiona gure buruari". — Gaztezulo\nEdurne Kortabarria: "Gu gara gehienetan mugak jartzen dizkiona gure buruari".\nEdurne Kortabarria: "Gu gara gehienetan mugak jartzen dizkiona gure buruari". Edurne Kortabarria ilustratzailearen izena beharbada ez zaizue ezaguna egingo, baina Mari Matraka proiektu interesgarria ziur zuetako askok ezagutzen duzuela. Bartzelonan ikasketak burutu ondoren Aramaion bizi den ilustratzaile gazte honek emakumeen gorputzen aniztasunetik lortzen du bere inspirazio handiena, modu xume bezain ederrean neurri eta forma ezberdinetako gorputzak marraztuz, eta bide batez irudiaren bidez gugan ditugun konplexu eta mugak hausten saiatuz. https://www.gaztezulo.eus/albisteak/edurne-kortabarria-gu-geu-gara-gehienetan-mugak-jartzen-dionak-geure-buruari https://www.gaztezulo.eus/albisteak/edurne-kortabarria-gu-geu-gara-gehienetan-mugak-jartzen-dionak-geure-buruari/@@download/image/IMG_8646.jpg\nEdurne Kortabarria ilustratzailearen izena beharbada ez zaizue ezaguna egingo, baina Mari Matraka proiektu interesgarria ziur zuetako askok ezagutzen duzuela. Bartzelonan ikasketak burutu ondoren Aramaion bizi den ilustratzaile gazte honek emakumeen gorputzen aniztasunetik lortzen du bere inspirazio handiena, modu xume bezain ederrean neurri eta forma ezberdinetako gorputzak marraztuz, eta bide batez irudiaren bidez gugan ditugun konplexu eta mugak hausten saiatuz.\nNola sortu zitzaizun ilustrazioak sortzeko grina?\nBetidanik gustatu izan zait marraztea. Txikitan pintura klaseetara joaten nintzen, baina institutuan hasi nintzenean pintura klaseak alde batera utzi behar izan nituen eta urte batzuk pasa nituen arkatz margoak hartu gabe. Urte batzuk beranduago, unibertsitatean nenbilela Visual Thinking metologiarekin hasi nintzen lanean eta berriz ere ekin nion marrazteari. Hala ere, kasu horretan irudiak enpresa estrategia ulergarriagoa eta praktikoagoa egiteko erabiltzen nituen. Urteak aurrera joan ahala, ilustrazio artistikoagoa gustatzen zitzaidala aurkitu nuen eta ordutik, ilustrazio munduan estilo desberdinak probatzen ari naiz.\nEgun honetatik bizi al zara?\n2018. urtean honetatik bizitzeko ahalegina egin nuen. Urte osoa pasa nuen freelance bezala proiektu pertsonal zein bezeroen enkarguetan lanean. Modu txiki batean ezaguna egin zen nire lana Euskal Herri mailan eta pozik nengoen lortutako emaitzekin, baina ekonomikoki ez zitzaidan guztiz errentagarria irten, beraz 2019 urte amaieran Bartzelonara ilustrazioko ikasketak egitera joan nintzenean lana alde batera utzi nuen eta ikasketetan erdiratzea erabaki nuen. Gaur egun, proiektu pertsonaletan, zein bezeroen mandatuetan jarraitzen dut lanean, baina soldata finko bat edukitzeko denda batean hasi naiz lanean.\nZein dira mundu honetan topatu dituzun mugak?\nAzken bi urte hauek gogorrak egin zaizkit profesionalki eta pertsonalki. Nire ametsa honetatik bizitzea da, baina oraingoz behintzat beste lan batekin partekatu behar dut ekonomikoki bizirauteko. Askotan egoera honek desmotibatu egiten nau eta egiten dudanak pena merezi ote duen galdetzen diot sarri nire buruari, baina jendeak nire lana erosten duenean edota ezagutzen duela esaten didanean, desmotibazio hori desagertu egiten da eta berriz ere gogotsu hasten naiz lanean. Egia esan, gu gara gehienetan mugak jartzen dizkiona gure buruari.\nNola definituko zenuke zure estiloa?\nIlustrazio munduan sartu nintzenetik, buelta asko eman dizkiot gai honi. Hasieran, hau zen nire kezka handienetako bat: "zer estilo daukat? Estilo bat eduki behar al dut derrigorrez? Estiloa urteekin garatzen den zerbait dela uste dut. Ni aldatzen noan heinean estiloa ere aldatzen doa. Hala ere, beti jo izan dut estilo minimalista eta kolore gutxiko batera, beraz modu batean edo bestean, nire estiloa definitu behar banu line art bezala definituko nuke.\nBeste estilo edo arloak jorratzea gustatuko al litzaizuke?\nNoski. Aurretik aipatu dudan bezala, estiloa urteekin aldatzen edo definitzen joaten gara. Gainera, gero eta arlo zein teknika gehiago probatzen baditut badakit gero eta aberatsagoa bihurtuko dela nire estiloa eta lan egiteko modua.\nMari Matraka bezala hasi zinen, egun eboluzionatu egin duela dirudi... azaldu zein den Mari Matraka ezagutzen ez duenari.\nBai, Mari Matraka bezala hasi nintzen lanean ilustrazio munduan eta izen horrekin egin zen ezaguna nire lana. Betidanik gustatu izan zaizkit gorputzak eta hauen aniztasuna. Mari Matraka proiektuan gorputzak marrazten hasi nintzen eta ilustrazio horiek osagarri textiletara zein paperera eraman nituen. Bartzelonan, ilustrazio ikasketak egiten nenbilela, beste estilo batzuk probatzen hasi nintzen. Aurrez ere komikiak kontsumitzen nituen, baina sekula ez nintzen ausartu komiki bat zerotik sortzera. Orduan eman nion buelta Mari Matraka proiektuari. Egun, komiki pertsonai bilakatu dut Mari Matraka eta pertsonai honek bere egunerokotasunean gertatzen zaizkion istorioak kontatzen ditu @mari_matraka kontuan.\nEgun "Maitasun propioa" izeneko proiektu pertsonalean ere bazabiltza ilustrazioa eta argazkilaritza uztartuz, zertan datza?\nAurretik aipatu dudan bezala, gorputzak eta hauen aniztasun zein formak marraztea gustatu izan zait betidanik. Nire gorputzarekin lan egiteko gogoarekin nenbilen aspalditik. Konfinamenduan sortu zitzaidan "Maitasun propioa" proiektuaren ideia. Denbora asko pasatzen dugunean gure buru eta gorputzarekin, obsesionatu egiten gara honetan eta gutxien gustatzen zaizkigun atalak ikusten hasten gara haiekin obsesionatu arte. Naizen modukoa onartzen eta maitatzen hasteko helburuarekin sortu nuen proiektu hau, nire helburu bera duten lortu pertsona guztientzat: garen modukoak onartzen eta maitatzen ikastea. Argazkilaritza eta ilustrazioa nahasten dituen proiektu bat da eta baliteke etorkizun batean osagarri editorial eta textiletara eramatea. Proiektua ikusgai dago nire Instagrameko perfilean @edurkortabarria\nNoiz ematen duzu bukatutzat ilustrazio bat?\nGehienetan oso argi edukitzen dut nolakoa izango den marrazten ari naizen ilustrazioa, beraz buruan daukadana paperean ikusten dudanean bukatutzat ematen dut lana. Hala ere, zalantza asko dituen pertsona naiz, beraz batzuetan asko kostatzen zait bukatutzat ematea nahiz eta buruan nuen hura paperean ikusi. Beste ilustrazio batekin hasi arte ez dut aurrekoa bukatutzat ematen.\nIrudiaren garaian bizi gara, uste al duzu irudi batek mila hitzek baino gehiago esan dezakeela?\nOrain arte beti pentsatu izan dut hori, baina azken urte hauetan liburu artean pasatzen dut nire denbora libreko zati handi bat eta noizean behin buruan daukadana idatzi egiten dut. Gainera, azken aldian sareetara igotzen ditudan irudiak momentuan sentitzen dudana azaltzen duen testu batekin jartzen ditut. Beraz, batek bestea osagarritzat duela uste dut. Irudiek interpretazio askotarikoak izan ditzakete eta pertsona bakoitzak gauza bat uler dezake ilustrazio bat ikusten duenean. Hori oso polita da, baina nik badaezpada neuk ulertu edo sentitzen dudana ere azaltzen dut.\nJendea prest al dago sortzaileen obrengatik ordaintzeko? Behar den balorea ematen al zaie?\nNire esperientzia pertsonala kontutan hartuta, kultura munduan dabilen jendeak prestutasun handiagoa dauka sortzaileon obrengatik ordaintzeko beste arloetan lan egiten duten pertsonek baino, ez dakit, elkartasun antzeko zerbait dela esango nuke. Horrez gain, nire gertukoenek, familiak edota lagunek bai ematen diote balorea nire lanari eta prest egoten dira obrengandik ordaintzeko. Suposatzen dut gertutik ikusten dutelako sartzen ditudan ordu luzeak eta jartzen dudan esfortzu eta gogo guztia. Gaur egun dugun kontsumo eredua eta jendarteak pairatzen duen zapalkuntza ekonomikoak ere zer ikusia daukala esango nuke. Zaila da marka handiekin lehiatzea.\nPandemia garai honegatik zure lanean aldaketak somatu al dituzu?\nEgin esan, denboratxo bat geldi egon naiz eta ez dut lan askorik egin nire proiektuetan. Profesional zein pertsonalki geldialdi bat eman nion neure buruari eta pandemia garaia hasi zenetik ez dut aldaketa handirik sumatu. Orain, berriz ere martxan jartzen hasi naizen honetan zailtasunak ditut ilustrazio zein diseinu munduan lana aurkitzeko. Hori dela eta ekin diot denda batean lan egiteari, baina oso burugogorra naiz eta nirean lanean jarraitzeko asmoarekin nabil. Beraz, agentzia, aldizkari zein inguruko beste erakunderen batek nirekin lan egin nahi baldin badu beso zabalik jasoko ditut eskaintza horiek.\nEtorkizunera non ikusten duzu zure burua?\nEtorkizun motzean, gaur egun nagoen bezala ikusten dut. Dendan lanean eta tarte libreetan proiektu pertsonal zein bezeroen mandatuetan lanean. Etorkizun luzean, espero dut ikasi dudanarekin zerikusia duen lanen bat aurkitzea edota nire ametsa betetzea; nire sorkuntzatik bizitzea.


Ibilbideak Urdaibai Biosferako Erreserban - bizkaie.biz\nIbilbideak Urdaibai Biosferako Erreserban\nBizkaie! 2020-07-14 08:19 Pil-pilean\nBizkaiaren natura eta paisaje ikusgarriak ardatz hartuta.\nBizkaiko Foru Aldundiak bisita gidatuen eskaintza zabala dakar, Bizkaiko historia ezagutu eta gozetako. Neolitotik industriaurrera arte, eskaintza kultural honek Bizkaiko etaparik garrantzitsuenak eta lurraldearen ezaugarri izan diran jarduera ekonomikoak eta politikoak ezagutzeko aukerea eskaintzen dau, hori guztia, Bizkaiaren natura eta paisaje ikusgarriak ardatz hartuta.\n- EREÑOZAR GAZTELUA: Ereño udalerrian dagoan Sant Miguel d´Erecho gaztelua -XI eta XIII. mendeen artean jardunean eta Ereñoko parrokia-eleizea eta haren nekropoliak -XIII. eta XIV. mendeetan- egon dira hemen kokatuta, hurranez hurran. Gazteluaren historiako azken aldian, Alfonso XI.aren tropek setiau eben gailurra, 1334.urtean.\n- ARROLAKO OPPIDUMA: Burdin Aroko herrixka indigenarik inportanteenetako bat da, ekialdeko Kantauri aldean. Gastiburuko gailurreriako tontorrean eregi eben, Kristo aurreko IV. mendean; eta alde horretako bizitzea egituratu eban biztanlegunea izan zan, Kristo ondoko I. mendean erromatarrak heldu ziran arte. Publikoari zabalik dagoan interpretazino zentro bat dau Arratzun (Arrolagune).\n- TRIBISBURUKO NEKROPOLI ERROMATARRA: Hil-egitura erromatarraren multzo harrigarri bat da, Sollube mendiaren inguruetan kokatutakoa. Errausketa-nekropoli honek sare trinko bat dau, pasilloz bereizitako oinplano karratuko harrizko esparruakaz. Esparruetan, hildakoen errautsak ixten zituen. Kristo ondoko I. eta III. mende artean erraustu zituen hildakoak, eta oraindino topau ez dan inguruko herrixka bateko biztanleak ziran.\n- FORUKO HERRIXKA ERROMATARRA: Dakigunaren arabera, Erromak Bizkaian sortu eban kokaleku nagusia da. Azken hamarkadetan -egin diran indusketa- eta zaharbarritze-lanei esker, behar bezela dokumentau eta balioetsi ahal izan da biztanle-gune hau. Elexaldeko muinoan kokatuta dago, Urdaibaiko erdigunean. Kristo ondoko I. mendean sortu eben, 6 hektareako gainazal baten gainean, eta V. mendera arte izan zituan biztanleak.\n- KATILOTXUKO ESTAZIO MEGALITIKOA: Trikuharri bi dagoz, 2004. eta 2008. urteen artean induskatu eta zaharbarritutakoak, (Katilotxu l eta V), eta hiru tumulu-egiturea be bai (Katilotxu II, VI eta Pakotene), esku hartu bakoak hirurak. Era kolektiboan erabilitako hil-eraikinak dira, aldi neolitikoan (Katilotxu I) eta kalkolitikoan (Katilotxu V) sartuak.\nInformazinoa eta erreserbak\n688 856 689 telefono zenbakian edo ibilbideak@bizkaia.eus posta elektronikoan.


Mobilizazio gehiago Arabako Esku-hartze Sozialeko patronalaren gorreriaren aurka - sindicato ESK sindikatua\n2021 abenduak 19\nNazkatuta gaude egoera honekin eta erakundeen tratu txarrarengatik. Abenduaren 23an, osteguna, elkarretaratzea (9:00etan) eta batzarrak (10:30ean eta 17:30ean).\nAzken negoziazio-mahaian AISAk joan den abenduaren 2an sindikatuen desblokeo-proposamenari erantzun zion. AISAk atzoko negoziazio-mahaian egin zuen proposamena jada abenduaren 2 eta 3an sektoreko batzarretara eraman genuen ia berbera da. Esan genien, hala sindikatuok nola joan den larunbateko manifestazioan parte hartu zuten langileek, ez dela nahikoa, baina antza entzungor egin digute.\nAtzo AISAk mahaira ekarri zituen proposamen berriak hauek dira:\nPrestakuntza-kreditua urtean 20 ordutan uztea; adostuta geneukan urtean 25 orduraino luzatzea, eta 5 ordu horiek urteko lanalditik kentzea (guztira hitzarmenaren iraunaldian 31 orduko murrizketa):\n2021: 1.638 ordu.\n2022: 1.630 ordu.\n2023: 1.620 ordu.\n2024: 1.608 ordu (sindikatuon posizioarekiko bi orduko aldea litzateke).\nJaiotza baimena: hitzarmenak soilik amei aitortzen dizkie baimen ordainduko 17 asteak; amak edo beste gurasoak hartzeko aukera izatea nahi dugu. Hots, bi gurasoek Arabako esku-hartze sozialeko sektorean lan egiten badute jaiotza baimeneko 17 asteak bietako batek hartu ahal izango ditu. Gurasoetako batek ez badu sektorean lan egiten biek hartu ahal izango dituzte.\nGainera, kategoria profesionalen berrikuspena egitea planteatzen digute; euren interpretazioaren arabera, 4. taldean, II. Hitzarmenaren testuan, titulazio ertaina galdegiten da, garbitasun langileekin bateraezina; onartzen dute langile horien baldintzak hobetzea, baina zailtasunak ikusten dituzte, hauetako askori gaur ez baitzaio titulurik eskatzen.\nPuntu honetan argi esan dugu irakurtzen jarraitu behar dela eta hitzarmenak hitzez hitz hau esaten duela: “talde profesional bateko kide izatea ez dago titulazio jakin bati lotuta, unibertsitatekoa zein besteren bat, izan ere trebakuntza edo esperientzia egiaztatuak ordezka baitezake hori, bete beharreko baldintza den kasuetan salbu, legeak agintzen duelako edo zerbitzu zein proiektuaren esleipen, hitzarmen, kontzertu edo dirulaguntza arautzen duten baldintza-agiriek galdatzen dutelako”. Orain arte garbitzaileei halako kasu batean ere ez zaie inongo titulaziorik eskatu.\n« Arabako Foru Aldundiaren aurrekontuak hedakorrenak eta sozialenak bezala saldu digute, baina ez dituzte hobekuntzak ekarri langileontzat »\nAlderdi sozialak eskatu du posizioak hurbiltzeko saio bat egiteko berriro, hau da, patronalak mugimenduren bat egitea, eta AISAk onartu du. Bere proposamen berria abenduaren 22an azalduko digu; argi esan du ere ordukoa izango dela bere behin betiko eskaintza.\nGeure aldetik ELKARRETARATZE baterako deialdia egingo dugu datorren ostegunean, abenduak 23, 9:00etan Probintziako Plazan. Baliabide guztietako lan- eta artabaldintzak hobetzeko borrokan gauden sektore soziosanitarioetako langile guztiak deituko ditugu (egoitza pribatuak, APDEMA, INDESA eta Esku-hartze soziala).\n9:30etan, Arabako Foru Aldundiaren aurrekontuak onartzeko osoko bilkura izango da. Aurrekontu horiek ez dira nahikoak, nahiz eta hedakorrenak eta sozialenak bezala saldu, ez dituzte hobekuntzak izan azpikontratatutako, feminizatutako eta prekarizatutako gizarte-zerbitzuetako funtsezko langileentzat. Aurrekontu horien bitartez, Aldundiak oztopatu egiten du benetako negoziazio kolektiborako aukera, eta bere zerbitzu publikoen kontraten hobekuntza ekonomiko eta sozialak baldintzatu egiten ditu Foru Gobernuak berak negoziazio mahaietatik kanpo hartzen dituen erabakietara.\nEgoera honetaz eta tratu txar instituzional honetaz, nazkatuta gaude eta, horregatik, ostegunean kontzentratuko gara, entzun diezaguten. Egun horretan bertan sektoreko ASANBLADAK egingo ditugu goizeko 10:30ean eta arratsaldeko 17:30ean, CCOOen egoitzan, AISAk dakarren proposamenari buruzko erabakiak hartzeko.


Gorenak agindu du ikertzeko ea nuklearretako hondakinen biltegiek legea betetzen duten | Consumer\nGorenak agindu du ikertzeko ea nuklearretako hondakinen biltegiek legea betetzen duten\nAgortutako erregai-barrak gordetzen dituzten tangak optimizatu egin dira funtzionamendua luzatzeko\nAuzitegi Gorenak (TS) epai bat eman du, eta, horren bidez, maila txikiagoko auzitegi bati -Madrileko Goi Mailakoa- honako hau ikertzeko agindu dio: Espainiako bederatzi zentral nuklearrek indarrean dagoen legedia betetzen ote duten hondakin-igerilekuek aldi baterako biltegi gisa funtziona dezaten, jarduera erradioaktibo handiko hondakinentzako behin betiko gordailua izan arte.\nGastatutako erregai-barrak gordetzen dituzten zisternek —zentralek bi urtean behin ateratzen dutena— 2010. urtearen inguruan agortzeko asmoa zuten, baina nuklear gehienek beren esparruak optimizatzeko lanak egin dituzte, funtzionamendua luzatzeko. Zentral Nuklearrek Eragindako Udalerrien Elkarteak (AMAC) zalantzan jartzen du hobekuntza horren legezkotasuna eta eraginkortasuna, eta, beraz, 2000. urtean Industria Ministerioaren aurkako errekurtsoa jarri zuen. AMACek lortu du bere ikuspuntua epaitzea, 2003an emandako bere aurkako epai batean froga gisa onartu ez ziren ebidentziak kontuan hartuta.\nAMACeko abokatuek uste dute zentralek beren erregai-barra agortuak gordetzen dituzten tangen handitzea legeztatzeko baimena berritu behar zutela. Uste dute, hasierako baimenarekin legezkotasuna betetzea lortu badute edo lortu nahi badute, urte erdian gastatutako elementuak gordetzeko eskubidea baino ez dutela izango.\nSegurtasun Nuklearreko Kontseiluaren (CSN) arabera, ustiapen-luzapenek biltegiratze-baimena dute berekin, eta, beraz, biltegiratze-baimenak lehenengoen iraupen bera du. Baina AMACek dokumentazio horri buruzko datuak eskatzen ditu. Bere ustez, eta hala onartzen du Gorenak, datu garrantzitsuak dira zehazteko ea igerilekuetako hobekuntzek hasierako baimena aldatzea eskatzen zuten ala ez, eta, horretarako, ingurumen-inpaktuaren azterketa egin daiteke.\ngordailuak hondakinak nucleares-eu


Berriro sintonizatu beharko da telebista - Debagoiena - Goiena.eus\nBerriro sintonizatu beharko da telebista\nEneko Azurmendi 2019-09-20 11:28\nEspainiako Gobernuak ekainean onartu zuen espektro erradioelektrikoko 700 MHz banda liberatzeko errege dekretua; banda horren zati handi bat lurralde telebista digitalak okupatzen du seinalea hedatzeko, eta 5Ga garatzeko libratu beharko dute.\nBigarren Dibidendu Digitala edo 700 MHz banda libre uztea onartu zuen ekainean Espainiako Gobernuak, "5G teknologiari espazioa uzteko eta banden eta frekuentzian erabilera eraginkorragoa izateko" helburuarekin.\nEuropar Batasunak onartutako proiektu bat da, eta, era berean, "ezinbesteko prozesu bat 5G teknologia garatzeko". Europar Batzordeak 700 MHz banda libre uztearen garrantzia azpimarratu du, "landa-eremuetan konektagarritasuna bermatzeko eta banda zabalaren zerbitzuen prestazioa izateko".\nErrege dekretuak zehazten duenez, Bigarren Dibidendu Digitala libre geratu beharko da 2020ko ekainaren 30a baino lehen. Hori dela eta, zenbait telebista katek frekuentziak aldatu beharko dituzte ordurako. Egun horretatik aurrera, beraz, 700 MHz banda libre geratuko da 5G teknologia erabiltzen duten gailuendako.\nModu horretan, hainbat telebista ikusten jarraitu ahal izateko, aldaketa edo egokitzapen batzuk egin beharko dira. Etxebizitza indibidualetan eragina txikia izango da, eta, telebista berriz sintonizatuta, nahiko izango da.\nAntena kolektiboak, berriz, frekuentzia berrietara egokitu beharko dira. Frekuentziak jasotzeko bloke osoko hartze-sistema edukiz gero, frekuentzia berriak konfiguratu beharko dira. Frekuentziak banan-banan jasotzeko hartze-sistema edukiz gero, berriz, frekuentzia berriak jasoko dituzten moduluak jarri beharko dira. Egokitzapen horiek instalatzaile batek egin beharko ditu, eta haren zerbitzua ordainpekoa izango da. Dena den, gaurtik aurrera dirulaguntzak eskatu ahal izango dira –www. televisiondigital.gob.es webgunean dago horri buruzko informazioa–. Gero, telebista berriz sintonizatu beharko da.\nGoienari ere eragingo dio\nAldaketa honek telebista batzuei eragingo ez dien arren, beste batzuek frekuentziaz aldatu beharko dute, eta Goiena telebista da horietako bat –52 kanaletik 25 kanalera pasatuko da–.\nFrekuentzia aldaketa apurka-apurka gertatzen ari da, eta telebista kate batzuk aldi berean igortzen ari dira bi frekuentzietan, zaharrean eta berrian, 2020ko ekainaren 30era arte. Orduan, frekuentzia zaharrak funtzionatzeari utziko dio. Beraz, tarte horretan egin beharko dute egokitzapena herritarrek. Goiena telebistak soilik frekuentzia zaharrean igorriko du, aldaketa egin arte. Hala ere, lehenago abisatuko ditu ikus-entzuleak.


Larrialdi egoeraren krisiari aurre egiteko, Aterpea elkarteak erakundeei eta herritarrei elkartasuna eskatu die - Lasarte-oria - Txintxarri.eus\nTxintxarri Aldizkaria 2020-04-02 09:30\nMartxoaren hasieran, Aterpea merkatari elkarteak zuzendaritza batzorde berria eratu zen. Aldaketa handiena buruan eman da. Ramon Ormazabalek lehendakari lanak utzi eta Ola Enmarcación dendako Miguel Angel Prietori eman dio lekukoa. Zuzendaritza berriak ez du hasiera erraza izan ordea, postuetara egokitzen ari direla larrialdi egoera honi egin behar diote aurre. Prietorekin eta Ormazabalekin Lasarte-Oriako merkatarien eta ostalarien egoeraz hitz egin dugu, bideo-dei bitartez\nKoronabirusaren aurkako neurriek, Lasarte-Oriako denda eta tabernen ixtea ekarri du. Hamabost egunetarako zirudien itxialdia, luzatzen doa eta dendari eta ostalariak kezkatuta daude. Aterpeako lehendakari Miguel Angel Prieto Sanchezek eta lehendakari ohi Ramon Ormazabalek egoerari ahal duten modu hoberenean aurre egiten ari direla aipatu digute, baina egoera larria izan daitekeela azpimarratu dute.\nAterpeak udalaren laguntzaz egindako azterketa baten arabera, 1.200 pertsona ari dira egun Lasarte-Oriako merkataritza, zerbitzu edo ostalaritza arloan lan egiten. Kasu askotan soldata hori da etxe horretako sostengu bakarra, Ormazabalek nabarmendu duenez “Pertsona horiek familia dute. Askorentzat gainera soldata hori da etxera iristen den bakarra eta egunerokoari aurre egiteko duten sostengu bakarra. Eta ez nago denden edo tabernen gastuei buruz hizketan, etxeko gastuei buruz bakarrik ari naiz. Seme-alabak dituzte, elikagaiak erosi behar dira, etxeko gastuak… eta horri aurre egiteko ez da zentimorik ere sartuko hilabete honetan”.\nAterpea Merkatari elkarteko kideak merkataritza, zerbitzu eta ostalaritza arloaren egoerak oihartzun txikia izaten ari dela salatu dute. Erakundeek aurrera eramandako neurriak nahikoak ez direla eta dirulaguntzen eta hobari fiskal gehiagoren esperoan daude. “Gipuzkoako Foru Aldundiak eta Udalak tasa batzuen ordainketa atzeratu du. Jarduera eteteagatik eman ahal dituzten laguntzen zain gaude edo aurreko seihilekoko kopuruak kontuan izanik salmenten %75eko murrizketa jasan dutenentzako dirulaguntzak jakitera eman eta tramiteak egiten hasi ahal izateko zain,” jakitera eman du Ormazabalek.\nLaguntza horiek eskatzeko ordea zailtasunak dituztela nabarmen du Prietok eta epeetan malgutasuna egotea eskatzen die erakundeei. “Aholkularitza bulegoak topera dabiltza egun eta zail da kasu batzuetan erakundeek eskatutako paperak lortzea. Horregatik epeekin malgutasuna izatea ez legoke gaizki. Gainera, autonomo guztiak ez dugu errealitate bera eta batzuen kasuan, gainera, ez dira teknologia berriekin ongi moldatzen edo ez daude ohituak eta paperak lortzea zailago egiten zaie. Eta laguntzak lortzeko formularioak betetzea ere ez da erraza izaten eurentzat”.\nAutonomoen kuoten barkatzea ere aipatu dute hartu ahal den neurri gisa. “Ez dakigu ordaindu beharko ditugun edo ez”. Elkarrizketa egin eta hurrengo egunean Espainiako Estatuak horien ordainketaren atzerapena onartu zuen.\nEta Lasarte-Orian, Udalarekin bilera egin beharko luketela uste dute Aterpeako kideek. “Esate baterako, Udalak hartutako lehen neurrietako bat ostalaritzako terrazen ixtea izan zen. Terrazaren lizentziak gastu bat suposatu du ostalarientzat eta orain ezin dute baimen hori erabili, beraz, ostalarientzat nolabaiteko hobaria egon beharko litzatekeela uste dugu. Oraintxe itxita dauden dendak eta tabernak ez dute gasturik, ez dute ura erabiltzen, ez dute zaborrik sortzen… Itxia dagoenez, gainera ezin diegu aurre egin tasa eta zerga ezberdinei. Aurrera eraman daitezkeen neurriak hartu daitezkeela uste dugu”.\nErakunde guztiei elkartasuna eskatzen die Aterpeak. “Gu ere elkartasun horren zati bat gara, baina guk ere laguntza behar dugu”.\nLaguntza eskaera hori, herritarrei ere luzatzen die elkarteak. “Herritarrak egoeraz jabetzea nahi dugu. Gure kaleak, gure herria, gure plazak, dena itxita ikusteak zer suposatzen duen jabetzea. Lasarte-Orian hori gertatzea nahi ez badugu, larrialdi egoera amaitzean lasarteoriatarrei herrian erosteko eskaera egiten diegu. Herritarrak eta herrian kontsumitzea beharrezkoa da herriko merkatariak aurrera ateratzeko,” zehazten du Ormazabalek.\n“Herritarrak behar ditugu. Azkenean, etenik ez duen soka bat da, merkataritza ongi badoa kaleak alai egongo dira eta gainera, lana eta bizia sortzen da. Gizarte hobeagoa eraikitzeko oinarriak ere badira. Lasarte-Oria hobea eraikitzeko,” atxiki du Prietok.\nAterpea elkarteko kideak eta udal ordezkaria Gabonetako ekimenak aurkezten.\nLehendakari aldaketa nabarmendu dugu, baina Aterpea Merkatarien eta Ostalarien elkarteko zuzendaritzan kargu ualdaketa ugari izan da. Lehendakari ordea Alcar leihoak dendako Ana Laureano da eta idazkari eta diruzain lanak Marbell ileapaindegiko M.ª Mar Palaciosek egingo ditu. Gainerako batzarkideak, Arkupe tabernako Jennifer Garcia, Alba dendako Yolanda Alba, Buenetxea tabernako Yolanda Palomares, Bideo Lagunak dendako Jose Manuel Guerrero eta Ormazabal loradendako Ramon Ormazabal dira.\nGehienak zuzendaritzako kideak ziren dagoeneko, baina kargu berria hartu dute. Hilabete baino gutxiagoan, lehen arazoari egin behar izan diote aurre. “Guztiontzat berria den egoera hau bizi behar dugu. Konplexua izango da eta lan handia egin beharko dugu gure bazkide guztiei aurrera egiten laguntzeko. Gure esku dagoen guztia egingo dugu,” adierazi du Prietok.\nAterpea elkarteak ildo berari helduko diola jakitera eman du Prietok. Antolatzen dituen ekimenen egitarauan moldaketarik egongo ez dela zehaztua du. “Lan handia egiten da eta denboraz antolatzen ditugu, bilerak, deiak... Guztiak aurrera eramateko helburua dugu, baina krisiak zer egiten utziko digun ikusi behar dugu”.\nBazkideen partaidetza handitzea izango da zuzendaritza honetako xedeetako bat, “Zuzendaritzak guztia antolatzeko esfortzua egiten du eta erantzuna kasu batzuetan ez da espero genuena. Ea nola lortzen dugun. Agian bizi dugun egoera, ona da eta hausnartzen laguntzen digu. Dendek duten garrantziaz jabetzeko balio ahal du. Indarrak batu, bata besteei lagundu, bat egin eta herria egiteko. Balioa zer duen konturatzeko lagundu ahal digu egoerak,” azaldu du.\nHorren harira, Aterpeak bazkideen eskura tresna ugari jartzen dituela nabarmendu du Ormazabalek. “tresna horiek batzordetik bazkideei eskaini dizkiegu. Bazkideen zerbitzura tresnak jartzen ditugu eta bakoitzak zein tresnak onura ekarriko dion erabaki behar du. Izan ere, ez da berdin ostalari, zerbitzu edo denda batentzako tresna”.\nBeste helburuetako bat salmenta moduen eguneraketa izango da. Aterpeako lehendakari berriak Interneteko hainbat salmenta konpainiek suposatzen duten lehia aipatu eta sare sozialetan herriko merkatari eta ostalarien presentzia areagotu beharko litzatekeela azpimarratu du. “Sare horietatik ibiltzen diren gazteak erakartzeko aukera izan daiteke. Instagram kontua ere sortu beharko genuke. Martxan ditugun beste sare sozialei ere indarra eman beharko genieke, Facebook esate baterako”.\nEta udalak elkarteari eskaintzen dien tresnari ere uko egin ezin diotela aipatu du, “Tratu on bat webgunea dugu. Udalarekin dugun elkarlana indartu eta merkatariek eta ostalariek ere webgunea erabiltzea nahi dugu, euren jarduna ezagutzera emateko”.\nHori guztiaz gain, lehendakari berriak eskertze hitzak besterik ez ditu Ormazabalentzat. “Ramonek urte hauetan egindako lan guztia eskertu behar dugu. Izan ere, elkarteari eskaini dion arduraldia handia izan baita. Esate baterako, erakundeekin harremana Ramonek egiten zuen. Primeran moldatzen zen. Orain guk egin beharko dugu. Ea nola moldatzen garen”.\nOrmazabalek ordea ez du zuzendaritza taldea uzten, bokal lanetan geratuko da eta bere eskarmentua zuzendaritzan baliagarria izango dela azpimarratu du Prietok. “Urte hauetan guztietan elkartearentzako baliagarria izan da eta, zortez laguntzen jarraituko du, zuzendaritza batzordeko kide izango baita. Zuzendaritzako beste kideok ez dugu bere eskarmentua eta bere esperientzia, aholkuak eta laguntza eskertuko ditugu”.\nRamon Ormazabal Aterpea elkarteak antolatutako 2019 urteko Udaberri festako ekimenean.\nUrteetako lana laburbilduz\nRamon Ormazabalek lehendakari lanetan egin dituen urteen irakurketa egin du.\nAsmo ezberdinekin hasi zen lanean; lehena bazkide, kopurua handitzea zela onartu du, “Indarrak batu eta erakunde ezberdinen aurrean gure iritzia emateko aukera izango genuen. Pozik gaude, egun 80 bat kide garelako elkartean, baina gehiago ere izan gaitezke”.\nElkartea sortzearekin batera, herriko dendak ezagutzera eman eta ekintzak egitea zen asmoa. “Lasarte-Oriako beste elkarteen moduan, guk ere ekintzak egin ahal genituela. Gainera, Aterpea eskertua dago herriko elkarteei haiek egindako ekimenei esker elkartea ere aurrera ateratzen delako, baita guk antolatzen ditugun ekimenetan parte hartzeko duten prestutasunarengatik ere.\nEkonomikoki ere egonkortu behar zuen elkarteak eta erakundeekin harremanak sendotu zituen. “Egun ongi gaude eta antolatzen ditugun ekintza guztiak aurrera eraman ahal ditugu. Hau Udalaren Sozioekonomia sailari eta Eusko Jaurlaritzako Kontsumo, Turismo eta Merkataritza sailari esker izan da”.\nOrmazabalek ezin ahaztu ditu urte hauetan guztietan berarekin elkarlanean egon diren zuzendaritza kide eta teknikariei eta guztiei eskerrak ematen dizkie egindako lanarengatik. “Eskerrak eman behar dizkiet zuzendaritzako kideei, langileak direlako eta konpromiso handia dutelako. Eta elkarteko teknikoari lanak egin dituen Itziar Irurzuni eta egun dagoen Arantza Aldairi ere. Ezin ahaztu udaleko teknikaria Dioni Avila ere”.\nOrmazabalek lantaldearen garrantzia azpimarratu eta zuzendaritza talde berriak “lan ederra” egingo duela adierazi du.\nAzkenik, herritarrei dei egin die herriko denda eta tabernatan kontsumitzera. “Gora behera asko bizi izan ditugu eta honetatik ere aterako garela uste dut. Baina berriro diot lasarteoriatarren laguntza beharko dugu horretarako”.


Txinako mediku etiketak, pertsonalizatutako mediku pegatinak\nMedikuntzako eta osasun-etiketa pertsonalizatuko gure irtenbide pertsonalizatuak zure mediku-praktikarako etiketa pertsonalizatuak ekoizteko modu erraz bat eskaintzeko diseinatuta daude.\nPertsonalizatutako Etiketa Medikoak Gutxiagorako\nBAZHOU-n kalitate handiko pertsonalizatutako etiketa medikoak sortzen ditugu zure osasun-erakundearen beharretarako. Kategoria honetan tamaina eta kolore estandarreko pertsonalizatutako mediku etiketak aurkituko dituzu inprimatze beltzarekin pertsonalizatuta. Horri esker, pertsonalizazioa eskaintzen dugu prezio baxuenetan.\nGure Etiketa Medikoek zure ospitalean edo mediku / hortz praktikan laguntzen dute ...\n1. baldintza medikoak dokumentatu eta adierazi edo errezetak zehaztu\n2. deitu arreta diagnostiko bidezko irudi film baten ezaugarriei buruz\n3. osasun-erregistroak antolatu\n4. fakturazio informazio garrantzitsua komunikatu aseguruei eta gaixoei\nOspitale mailako etiketak BAZHOU lagundu osasun-hornitzaileei botikak, taulak, laginak, gaixoaren informazioa, ekipoak, erradiografiak eta beste hainbeste zehaztasunez eta eraginkortasunez identifikatzen. Gure etiketatze-soluzioek Batzorde Bateratuaren araudiko baldintza kritikoak eta Pazienteen Segurtasuneko Helburu Nazionalak betetzen laguntzen dute, sendagaiak modu seguruan erabiltzeko, langileen komunikazioa hobetzeko, gaixoak zuzen identifikatzeko, infekzioa prebenitzeko eta kirurgian akatsak ekiditeko. Kolore biziko aurrez inprimatutako komunikazio etiketetatik hasi eta sistemako etiketetara arte, gure etiketek gaixoaren arreta prozesua lotzen dute sarrera, laborategi, farmazia, OR, ER, ZIU, erradiologia eta arreta continuum osoan. BAZHOU laser eta inprimatzeko etiketa termikoak bateragarriak dira EMR, LIS, PIS eta ospitaleetako beste sistema batzuekin.\nMedikuntzako pegatinak osasungintzan erregistroen mantentze lanen zati txiki baina oso garrantzitsua dira. Erritmo mediko bizkorrean, mezu koherenteak eta anbiguoak komunikatzen dituzte. Bizitza arriskuan jartzen duten akatsak prebenitzen laguntzen dute. Eta fakturazioen bilketak azkartzen laguntzen dute bai aseguruentzat bai pazienteentzat.\nA4 autoadhesibo inprimatzeko plastikozko film zuri distiratsua PP film ...\nTyvek materialen etiketak\nTyvek paperezko etiketa\nTyvek zaintzeko etiketa\nFlasko medikoen etiketa\nMedikuntza botilen eranskailua\nMedikuntza botilen etiketa pertsonalizatua\nOdol poltsaren etiketa\nOdol poltsaren eranskailua


Enplegu, Migrazio eta Kultur Aniztasunaren Arloak elektrizitateko tailer bat antolatu du abenduaren 13, 14 eta 16rako – Ayuntamiento Estella-Lizarra Udala\nEstella-Lizarrako Udaleko Enplegu, Migrazio eta Kultur Aniztasunaren Arloak elektrizitateari buruzko tailer teoriko-praktiko bat antolatu du abenduaren 13, 14 eta 16rako La Merced auzoan, Gurutze Gorriaren sorospen-postu zaharrean.\nNafarroako Osasun Publikoaren eta Lan Osasunaren Institutuak, Gaz Kalók eta Ker Kalik parte hartzen dute tailer honetan, eta Enplegurako eta Aurre-Ekintzailetzarako Prestakuntza Programaren parte da. Arloak hainbat talde eta elkarterekin elkarlanean sustatutako programa.\nInskripzioak posta elektronikoz egin behar dira, zona1@gazkalo.org helbidean edo 616.47.33.91 telefonoan. Gainera, ludoteka zerbitzua dago, telefonoz edo posta elektronikoz eskatu ondoren. Paz Carbajosa Dalmau argiztapen- eta soinu-teknikariak eta prestatzaile feministak emanen du prestakuntza.\nLaster hasiko da trebakuntza eta oraingo honetan prestakuntza (3. mailako profesionaltasun-ziurtagiria) arratsaldez emanen da\nAzken egunak ibilgailuen karrozeria ikastaroan izena emateko, goizetan Lantegi Eskolan emanen direnak\nEstella-Lizarrako Lantegi Eskolan, laster, 590 orduko ikastaroa hasiko da, ibilgailuetako karrozerien sistema ez egiturazkoak mantentzeko, astelehenetik ostiralera goizez. Ora...\nElektrizitateari eta beste konponketa batzuei buruzko tailer teoriko-praktikoa, urtarrilaren 17an, 21ean eta 24an\nUdaleko Enplegu, Migrazio eta Kultur Aniztasunaren Arloak, Gaz Kalór elkartearekin eta Nafarroako Gobernuko Osasun Publiko eta Laboralaren Institutuarekin elkarlanean, elektr...


Larrepetit | Pello Lizarralde Larraza | Comprar libro\nAbel, Joxe eta Lainez dira nobela honetako hiru pertsonaiak. Abel gaztea da eta Joxe edadetuagoa eta hitz gutxikoa. Gazte urduria bata, eta aurpegi-ilun eta eskarmentu handikoa bestea. Biak dira iheslariak. Preso zeuden eta kalabozoko ataritik ihes egin dute. Frantziako mugara iritsi nahi dute, eta helburu hori lortu nahian bidexka, malkar eta muino asko zeharkatu beharrean aurkitzen dira. Batetik bestera inguruko herrietan saltzaile dabilen Lainezek hurbilduko ditu autoz muga ingururaino. Han, ordea, guardia zibilen "altoa"aren ondoren Joxeren labankadak gauzak larritzen ditu. Narrazioaren urrats xumeena neurtuta dago, baita irakurlearengan duen eragin fisikoa ere: iheslariek zapaldutako belarra, bidean topatutako lagunekin gurutzatutako solasa edo zotza soiltzeko Joxek erabilitako labana, gertakizun denaren sentipen urduria bihurtzen dira.


Hitz gakoen bidez / Mots clés : labora\nIraupena / Durée : 10:43\nNoiz ailegatuko dira garai berriak laborantxan ? (Ttele Leizagoien 2/2)\nGaztedanik ardiekin lan egin nahi zuen Ttele Leizagoien Saratarrak. Hasieran artzain soil baldin bazen ere, duela 35 urte Amenduzerat abiatu eta laborantxa ibilbide aberatsa izan du geroztik.\nBigarren partea (2/2): Noiz ailegatuko dira garai berriak laborantxan ?\nIraupena / Durée : 11:18\nData / Date : 6/11/18\nLaborantxan aritzeko neskek beren frogak egin behar dituzte … (Ttele Leizagoien 1/2)\nLehen partea (1/2): Laborantxan aritzeko neskek beren frogak egin behar dituzte …\nIraupena / Durée : 14:39\nData / Date : 1/06/17\nLes abeilles rêvent de devenir des éléphants ...\nC’est la crise de la quarantaine qui a poussé Jean-Pierre Gogny à quitter le milieu socio-éducatif pour devenir apiculteur (bio!) à Cambo les Bains. N’oubliant pas son expérience antérieure, Jean-Pierre a pris appui sur son activité agricole pour créer une ferme pédagogique (il a récemment rejoint le réseau « Accueil Paysan »).\nJean-Pierre nous raconte son parcours et nous dévoile pourquoi ses abeilles rêvent de devenir des éléphants ...\nMusika : The Best of Richard Clayderman\nLaborantxa munduak turistak erakartzen ditu … Suhuskunen ere !\nBadu 30 urte baino gehiago turistak errezibitzen dituztela Suhuskuneko Etchemendigaraya etxaldean (« Accueil Paysan » elkarteko kideak dira hastapenetik). Laborantxa eta turismoa nola elkartu dituzte eta etortzen diren turisten perfila nola aldatu den azaltzen dauku Bruno Bachok Suhuskundarrak ...\nIraupena / Durée : 51:18\nData / Date : 15/05/17\nKultur Kuboa : Hatsa dantza ikusgarria + Urkia (Baigurako zuhaitzak) + Laborantxa eta turismoa Suhuskunen ...\n- Euskal dantzako pausoetatik abiatuz, ikuskizun garaikide bezain poetikoa porposatzen da Hatsa ikusgarrian. Tauletan aritu ondoren, Naia Corbineau dantzariak, sorkuntza honen magia aipatzen digu ...\n- Baigura mendirat goaz Urkia zuhaitzaren sekretuak deskubritzerat Jon Soduperekin …\n- Suhuskuneko etxaldean laborantxa eta turismoa nola garatzen duten azaltzen dauku Bruno Bachok ...\nMusika : Belako « Render me numb », Salvador Sobral « Amar Pelos Dois », Itoiz « Lo egin ».\nIraupena / Durée : 16 :58\nZer etorkizun nekazaritza ekologikoarendako (EHKO 2/2).\nItziar Orbezua urte bat pasatu du EHKO (Euskal Herriko nekazaritza ekologiko elkarteen kolektiboa) proiektua garatzen. Nahiz eta kolektibo honen lana publikoki ez agertarazi oraino, lan izigarri interesgarria egin dutela erraiten dauku Itziarrek …\nParte 2 (2/2)\nIraupena / Durée : 16 :54\nEHKO : ezkutuan lan egiten duen kolektiboa …\nIraupena / Durée : 12 :18\nOlio hau entsaladendako bai eta autoendako ere balio du ! (Nouste Ekilili)\nLuzaz artoa ekoiztu ondoren, Michel Lahetjuzan Senpertar laborariak bere lurretan beste zerbait landatzea erabakitzen du : eguzkilore biologikoa. Hortik kabalendako proteinak ateratzen ditu baita olioa ere (jateko ta motorrendako balio duena). Michelek Nouste Ekilili elkartearen proiektua azaltzen digu.\nMusika : Txuma Murugarren « Plinio zaharraren bidaia »\nUnai : Bizkaitar laborari gaztea da eta … harro dago ! (1/2)\nBizkaia ez da soilik industriala … laborariak (edo nekazariak) ere ba daude. Unai Aranguren, EHNE nekazarien sindikatuko kideak, bere lekukotasuna ekartzen dauku (EHZ 2011 festibalean grabatua).\nLehen partea 1/2\nMusika: Mara "Jota".\nUnai : Bizkaitar laborari gaztea da eta … harro dago ! (2/2)\nLehen partea 2/2\nMusika: Lan Anaiak (Alboka) "Ekihaizea".\nGaztedanik ardiekin lan egin nahi zuen Ttele Leizagoien Saratarrak. Hasieran artzain soil baldin bazen ere, duela 35 urte Amenduzerat abiatu eta laborantxa ibilbide aberatsa izan du geroztik.Bigarren partea (2/2): Noiz ailegatuko dira garai berriak laborantxan ?Musika : Clever Girl « No Drum and Bass in the...\nGaztedanik ardiekin lan egin nahi zuen Ttele Leizagoien Saratarrak. Hasieran artzain soil baldin bazen ere, duela 35 urte Amenduzerat abiatu eta laborantxa ibilbide aberatsa izan du geroztik.Lehen partea (1/2): Laborantxan aritzeko neskek beren frogak egin behar dituzte … Musika : Clever Girl « No Drum and...\nC’est la crise de la quarantaine qui a poussé Jean-Pierre Gogny à quitter le milieu socio-éducatif pour devenir apiculteur (bio!) à Cambo les Bains. N’oubliant pas son expérience antérieure, Jean-Pierre a pris appui sur son activité agricole pour créer une ferme pédagogique (il a récemment rejoint le réseau...\nBadu 30 urte baino gehiago turistak errezibitzen dituztela Suhuskuneko Etchemendigaraya etxaldean (« Accueil Paysan » elkarteko kideak dira hastapenetik). Laborantxa eta turismoa nola elkartu dituzte eta etortzen diren turisten perfila nola aldatu den azaltzen dauku Bruno Bachok Suhuskundarrak...\nAste honetako Kultur Kuboan : - Euskal dantzako pausoetatik abiatuz, ikuskizun garaikide bezain poetikoa porposatzen da Hatsa ikusgarrian. Tauletan aritu ondoren, Naia Corbineau dantzariak, sorkuntza honen magia aipatzen digu... - Baigura mendirat goaz Urkia zuhaitzaren sekretuak deskubritzerat Jon...\nItziar Orbezua urte bat pasatu du EHKO (Euskal Herriko nekazaritza ekologiko elkarteen kolektiboa) proiektua garatzen. Nahiz eta kolektibo honen lana publikoki ez agertarazi oraino, lan izigarri interesgarria egin dutela erraiten dauku Itziarrek … Parte 2 (2/2) Jatorria : Radiokultura.\nItziar Orbezua urte bat pasatu du EHKO (Euskal Herriko nekazaritza ekologiko elkarteen kolektiboa) proiektua garatzen. Nahiz eta kolektibo honen lana publikoki ez agertarazi oraino, lan izigarri interesgarria egin dutela erraiten dauku Itziarrek … Parte 1 (1/2) Jatorria : Radiokultura.\nLuzaz artoa ekoiztu ondoren, Michel Lahetjuzan Senpertar laborariak bere lurretan beste zerbait landatzea erabakitzen du : eguzkilore biologikoa. Hortik kabalendako proteinak ateratzen ditu baita olioa ere (jateko ta motorrendako balio duena). Michelek Nouste Ekilili elkartearen proiektua azaltzen...\nBizkaia ez da soilik industriala … laborariak (edo nekazariak) ere ba daude. Unai Aranguren, EHNE nekazarien sindikatuko kideak, bere lekukotasuna ekartzen dauku (EHZ 2011 festibalean grabatua). Lehen partea 1/2 Musika: Mara "Jota". Jatorria: Radiokultura\nBizkaia ez da soilik industriala … laborariak (edo nekazariak) ere ba daude. Unai Aranguren, EHNE nekazarien sindikatuko kideak, bere lekukotasuna ekartzen dauku (EHZ 2011 festibalean grabatua). Lehen partea 2/2 Musika: Lan Anaiak (Alboka) "Ekihaizea". Jatorria: Radiokultura


Auzia Euskaraz (epaiBi): Eremu Urriko Hizkuntzen Gutuna aztergai: Auzia Euskaraz-en zer?\nEremu Urriko Hizkuntzen Gutuna aztergai: Auzia Euskaraz-en zer?\n2014-10-15 Auzia Euskaraz!\nHilaren 7an Europako Kontseiluko Adituen Batzordeko kide batzuk izan ziren gurean Eskualde eta Eremu Urriko Hizkuntzen Gutunari jarraipena egiteko datuak biltzeko helburuarekin. Eusko Jaurlaritzako eta Euskalgintzako hainbat ordezkarirekin elkartu ziren, eta euskararen normalizazio prozesuak hainbat arlotan –hedabideak, kultura, justizia, euskalduntzea…– bizi duen egoerari buruzko informazioa helarazi zieten. Jasotako argibideekin Gutunaren betetze-mailari buruzko laugarren txostena osatuko dute.\nJustizia Administrazioari dagokionez, arloko hainbat lagunen eskutik jaso zuten informazioa, honako hauen eskutik hain zuzen: Juan Luis Ibarra, EAEko Auzitegi Nagusiko presidentea; Xabier Balerdi, Justizia Administrazioko Hizkuntza Normalkuntzako taldeko (epaiBi) kidea; Jon Arturo Uriarte, Justizia Administrazioko zuzendaria; Anton Iturralde, Justizia Administrazioko Zuzendaritzako zerbitzuburua; eta Esteban Umerez, Izarra Begoña eta Igor Muniategi Legelarien Euskal Kontseiluaren izenean.\nAuzia Euskaraz proiektuaren berri ere izan zuten etorritakoek. Nabarmentzekoen artean hurrengoak:\nTalde elebidunak: Bulego Judizial Berria ezarritako epaitegietan talde elebidunak sortuko dira. Talde horiek euskaraz lan egiteko gaitutako langilez osaturik egongo dira, eta horiek arduratuko dira euskarazko auziak izapidetzeaz.\nAdostasuna fiskalekin: Euskarazko auzietako epaiketetara fiskal euskalduna bidaltzeko adostasuna lortu da.\ne-Toolbarra, euskaraz lan egiteko tresna informatikoa: itzulpen memoria, idazki ereduak, kontsulta zerbitzua eta abar dituen tresna da, eta hala nahi duten abokatu zein prokuradoreei, epaileei, idazkari judizialei instalatzen ari gara. Epaitegietako langilek guztiek ere badute.\nLege testu bateginak osatu eta eskuragarri jartzea: aditu talde bat elkartzen hasi da eta Kode Zibilaren euskarazko testu bategin ofiziala osatzen ari dira. Asmoa da ondoren lege gehiagoren testu bateginak sortu eta e-Toolbarrean kontsulta modu eraginkor batekin denen eskura jartzea.\nAbokatu eta prokuradoreekin izan dugun harremana: 150 bulegotan baino gehiagotan izan gara, proiektuaren berri emanez eta informazioa jasoz.\nEpaile eta idazkari judizialekin izan dugun harremana: 34 idazkari judizialekin eta 12 epailerekin izan gara, proiektuaren berri emanez eta informazioa jasoz.\nKomunikazio kanalak: proiektuarekin lotutako informazioa zabaltzeko Auzia euskaraz bloga eta Twitter kontua erabiltzen ditugu batik bat.\nGaia: Abokatuak, Auzitegiko Medikuak, E-Toolbarra, Epaileak, Epaitegietako langileak, Fiskalak, Idazkariak, Prokuradoreak, Sindikatuak


MONDRAGON Sarien seigarren edizioa inoizko oparoena — TUlankide MONDRAGON\nDatuak hotzak badira ere, oraingoan errealitate beroago eta euskaldunagoa irudikatzeko balio izan dute, eta MONDRAGON Sariek erakutsi dute Korporazioko kooperatibak eta Mondragon Unibertsitateko Gradu Amaierako Proiektuak gero eta euskaldunagoak direla. MUn burutzen diren Gradu Amaierako Proiektu guztietatik %38 euskaraz egin dira 2016an, (507tik 194), 2015ean euskaraz egindako proiektuak %31 izan ziren. Azken fasean, berriz, 16 lan aztertu ditu epai-mahaiak, "teknikoki oso onak eta euskara mailari erreparatuz gero, kalitate handikoak".\nMikel Irusta (irabazlea) eta Ander Etxeberria (Korporazioko euskara arduraduna)\nMikel Irusta eta Irati Abad seigarren edizioan irabazle\nGaur banatu diren seigarren edizioko lehen sariaren irabazlea Mikel Irazusta izan da, Enpresagintza fakultatekoa. Mikel Irusta IK4-Ikerlan berrikuntza gunean aritu da Gradu Amaierako Proiektua garatzen, Informazio tresnen garapena jabetza industrialean oinarrituriko negozio ereduaren mesedetan, izenburupean. Juanma Pagaldai izan da bere tutorea IK4-Ikerlanen eta Pagaldaik adierazi duenez, "Ikerlanen lehenengo helburua ez da proiektuak euskaraz egitea, proiektu onak egitea baizik", eta Mikelena oso proiektu ona izan dela gaineratu du. Patenteen arlokoa izan da proiektua, eta arlo horretan ere Ikerlanek erronka teknologikoak dituzten enpresei laguntza eskaintzen diela adierazi du Pagaldaik.\nIrati Abad bigarren sariaren irabazlearen aita eta Etxeberria\nMondragon Unibertsitateak eta MONDRAGON korporazioak banatzen duten MONDRAGON Sarien irabazle nagusiak 1500 euro eskuratu ditu.\nFagor Arrasaten, bigarren saria\nIrati Abadek, berriz, Fagor Arrasaten garatu du Gradu Amaierako Proiektua. Konpositeentzako HCL eta kargadorea duen transfer prentsaren diseinu estetikoa, izeneko proiektua garatu du Iratik, eta bere tutore izan den Andoitz Aranburuk adierazi duenez, "proiektu horien bitartez ikasleek enpresa arloarekin lehenengo kontaktua edukitzen dute. Hala, inportantea izaten da euskara izatea lehenengo harreman horretan hizkuntza, etorkizunean ere horrela izaten jarraitzeko". Irati Abadek 500 euroko saria eskuratu du eta gaurko ekitaldian bere aitak jaso du saria, Irati Bartzelonan baitago ikasketak burutzen.\nEuskararen presentzia MONDRAGON Korporazioan\nMONDRAGONeko euskara koordinatzaile Ander Etxeberriak eskaini ditu korporazioan euskarak duen presentziaren datuak. Adierazi duenez, gaur egun korporazioa osatzen duten kooperatiben %30ak du Bikain Ziurtagiria eta %63ak du Euskara Plana abian. Era berean, Euskal Herrian euskararen aldeko bi bilgune nagusietan, Euslan eta Euskaragileak, MONDRAGON taldearen kooperatibak nagusi dira.\n"Korporazioak sentsibilitate berezia du euskararekin, eta gure hizkuntzaren aldeko erabakiak hartzen diren batzorde eta gainerako tokietan presentzia dugu" adierazi du Etxeberriak. Korporazioko ordezkariak gaineratu du gazteek euren ikasketak euskaraz egitea ezinbestekoa dela Korporazioko kooperatibak euskalduntzeko eta prozesu horretan, Gradu Amaierako Proiektuak euskaraz egitea oso inportantea dela gaineratu du, "etenik egon ez dadin".\nMONDRAGON Sariak sei edizio egin ditu dagoeneko eta aurtengo izan da orain arteko arrakastatsuena, horrexegatik parte-hartzaile guztiei eta sustatzaileei eskerrak eman dizkie Ander Etxeberriak.


VIDGA Izkinako jokoa - zuriahelburuazuriunea - IKEA\nVIDGA Izkinako jokoa\nVIDGA Izkinako jokoa, zuriahelburuazuriunea\nBaldin badakizu zer den gortinentzako errail-sistema konplikatu batekin borrokatzea, hau izugarri gustukoa izango duzu. Malgua eta muntatzeko erraza da, eta gortinak espazio zailetan eskegitzen ere uzten dizu. Irakurri gehiago\nErrailaren mutur bakoitzean angeludun erremate bat jartzen baduzu, argia ez da aldeetatik sartuko.\nIzkinetan gortinak jartzea ahalbidetzen du.\nErraila nahi duzun luzeran moztu dezakezu metaletarako zerrarekin.\nHonako hauek dakartza: 4 sabaiko burdinki, 2 errail sinple (luzera: 140 cm), 1 izkinako pieza, 2 kako-pakete.\nGiroak banatzeko gortinak edo oihalak zintzilikatu nahi badituzu, erabili sabaiko burdineria eta errail bat.\nTolesteko tira duten gortinentzako aproposa.\n1 erraileko gortina-erraila\nIzkinako atala errail arrunta\nUztaia eta kakoa\nPisua: 0.01 kg\nVIDGA izkinako atala errail arrunta\nVIDGA 1 erraileko gortina-erraila\nGehiago VIDGA seriea\nGehiago Errezeletarako errailak


Espainia osoko 100 enpresa baino gehiagori 300 milioi euro baino gehiago suntsitu zien sozietate-sare bat deseginda | Consumer\nEspainia osoko 100 enpresa baino gehiagori 300 milioi euro baino gehiago suntsitu zien sozietate-sare bat deseginda\nEragiketa gehienen azken bermatzailea Merrion Reinsurance Company aseguru-etxe irlandarra zen.\nBartzelonako Poliziak 300 milioi euro (50.000 milioi pezeta inguru) baino gehiagoko iruzurra egin duen sozietate-sare bateko bi arduradun atxilotu ditu Espainia osoko ehun bat enpresatan, berme faltsuko esportaziorako abal eta aseguruen bidez.\nIkerketatik hurbil dauden aseguru-sektoreko iturriek baieztatu dutenez, hilaren 23an Poliziak Alberto Antonio Cerdans Rufas atxilotu zuen iruzur horren ustezko antolatzaile gisa -kasuaz arduratzen zen epaileak atzo bertan agindu zuen prisión-, eta Espainian enpresari txiki asko kaltetu ditu, baina baita enpresa handiak ere, hala nola British Petroleum edo La Caixa eta BBVA.\nEgun horretan bertan, Granadan ere atxilotu zuten Román Arranz Ortiz, hiru hilabete iraun duen ikerketa batean. Kataluniako Poliziako Goi Mailako Burutzako Delinkuentzia Ekonomiko eta Finantzarioko Hirugarren Taldearen ardurapean egon da.\nBartzelonako 32. Instrukzio Epaitegia ari da kasua instruitzen, sumario-sekretupean. Hala ere, iturri judizialek uste dute Auzitegi Nazionalean amai daitekeela, Espainia osoan ehun enpresa, banku, erakunde eta udaletxe baino gehiago baitaude.\nEginbideetan, 1.800 orri baino gehiago daude, eta horietan sartzen dira berme-egintzen 500 kontratu.\nIruzurraren mekanika, funtsean, nazioarteko gizarteen sare bat erabiltzea zen (Frantziako Shamrock Reinsurers Representación atives; Frantziako Mutuelle de Strasbourg; Italiako Generalfidi Consorcio Garanzi Fidi, eta Italiako Shamrock Cerdans eta Merrion Gestion espainiarrak), iruzurrak eragindako hirugarrenen ordainketa-betebeharrak bermatzeko.\nOperazio gehienen azken bermatzailea Merrion Reinsurance Company aseguru-etxe irlandarra zen, eta jada ezin zuen lan egin, 2001eko abuztuaren 26an Londresen atxilotu zituztelako Scotland Yardeko agenteek hiru zuzendari iruzurragatik.\n2000ko ekainaren 21ean, Teresa Palacios Audientzia Nazionaleko epaileak, KIO kasuaren instruktoreak, Javier de la Rosa finantzariari Merrion Reinsuranceren abal bat ukatu zion, bere askatasun-fidantzaren 500 milioi pezetatik 80 bermatzeko, Irlandako konpainiaren kaudimenaren berririk ez izateagatik. Hala ere, Espainian atxilotuek sozietate horiek erabiltzen jarraitzen zuten esportazio-aseguruaren merkatuan eta finantza-baliabideetan, prima oso altuko milaka abal edo aseguru-kontratu jaulkitzeko.\nHainbat hilabeteren ondoren, Poliziak hainbat erregistro egin ditu Bartzelonan eta Granadan, eta dokumentazio ugari aurkeztu du. Dokumentazio horretan egiaztatu ahal izan denez, konpainia abal-emaileak ez du inoiz kontratu horietan hitzartutako betebeharrari erantzun.\naseguratzaile enpresak maula


Jesus Torquemadaren analisia | Zergatik ez dute Sirian esku hartzen?\nZergatik ez dute Sirian esku hartzen?\nSiriar asko kexu dira, eta zera galdetzen dute: Gadafi boteretik kentzeko Libian esku hartu bazuten zergatik ez da gauza bera egiten Al Assadekin Sirian?\nJesus Torquemada, nazioarteko gaietan aditua. Argazkia: EITB\nHoms hirian mendebaldeko 2 kazetari hil izanak ( bat estatubatuarra eta bestea frantsesa)Siriako Armada zenbaterainoko indarkeria erabiltzen ari den ikusteko balio izan du. Orain arte, norbaitek zalantzaren bat baldin bazuen, agerian geratu da Homs hiriaren kontrako bonbardaketa ikaragarria izaten ari dela. Hiri horretako altxamendua geldiarazteko armada artilleria eta koheteak erabiltzen ari da auzorik jendetsuenak erasotzeko. Teorian, Siriaren Askapenerako Armadako milizianoak dira bere helburu baina praktikan Homs hiriaren kontrako zigorra izaten ari dira altxamendua babesteagatik.\nEgoerak oso irtenbide kaxkarra du gainera. Errusiak eta Txinak ez dute baimenik ematen Nazio Batuen Segurtasun Kontseiluak Siriaren kontrako zigorrak onar ditzan. Arabiar herrialdeetako gobernu gehienek Assad boteretik kendu nahi dute baina ez dute horretarako indarrik. Beste behin ere, badirudi estatubatuarren eta europarren zain daudela, hauek lan zikina egin dezaten, baina hori ez da komeni.\nSiriar asko kexu dira, zera diote, Gadafi boteretik kentzeko Libian esku hartu bazuten zergatik ez da gauza bera egiten Al Assadekin Sirian? Agian petroliorik ez dutelako? Hori horrela da zalantzarik gabe, baina horren azpian badago beste arrazoi garrantzitsu bat ere, Libian esku hartzea erraza zen eta arriskua txikia. Siria, ordea, oso leku konplikatuan dago kokatua. Ez ahaztu inguruan dituela beste hainbat talde arriskutsu daudela: israeldarrak, iraniarrak, Al Kaida eta Libanoko Hizbola edo Siriako Armada.


Anath - Wikipedia, entziklopedia askea.\n(«Anat» orritik birbideratua)\nAnath edo Anat (hebreeraz: עֲנָת ʿĂnāth; fenizieraz: 𐤏𐤍𐤕 ʿAnōt; 𐎓𐎐𐎚 ʿnt; grezieraz: Αναθ Anath; egiptoeraz: Antit, Anit, Anti edo Anant) ugalketaren jainkosa semita bat zen. Ohikoa zen biluzik eta bular eta zonalde genital handiekin irudikatua izatea. Ugalketaren jainkosa izateaz gain, gerraren jainkosa ere bazen; horregatik greziar jainkosa Atenearekin lotzen da.\nEgiptoar mitologia, feniziar mitologia eta Ugaritic religion (en)\nFenizia, Siria, Zipre, Palestina eta Egipton zehar zabaldu zen bere gurtzea.\nAnat, XVI dinastiaren garaian agertu zen, Egipton, lehen aldiz. Gerraren jainkosa gisa ere gurtua zen. Kasu batzuetan Min jainkoaren ondoan agertzen da, ugalketaren jainkoa ere baitzen.\nK. a. XV. mendeetan aurkitutako testuetan, Anatek "Bin-Ptah", Prahren alaba, izena ere hartzen zuen. Reshpurekin lotzen zen eta batzuetan, Neit jainkosarekin identifikatzen zen. Kasu batzuetan "Zeruko Erregina" ere deitzen zen. Bere ikonografia askotarikoa da, baina normalean, arma bat edo gehiagorekin irudikatzen da.\nInperio Berrian zehar izan zen gurtua eta Ramses II.ak Anat bere guardia pertsonala izendatu zuen gudetan zehar. Ramsesek bere alaba Bint-Anat ("Anaten alaba") izena jarri zion.


Euskadiko enpresekiko jarduera % 50 baino gehiago handitzea ezarri du helburu gisa TECNALIAk\nEuskadiko enpresekiko jarduera % 50 baino gehiago handitzea ezarri du helburu gisa TECNALIAk\nPlan estrategiko berriaren arabera —gaur onartu da—, 1.000 milioi eurotik gorako ekarpena egingo du Euskadiko BPGan.\n2015eko abenduaren 2an TECNALIA Research & Innovation Fundazioko patronatuko bilerara bertaratutakoak\nTECNALIA ikerketa-zentroak gaur onartu du plan estrategiko berria, 2020ra bitarteko bere jarduera gidatuko duena, eta onartu du, halaber, Iñaki San Sebastian izendatzea 2016ko martxotik aurrera Joseba Jauregizar ordezkatzeko.\nHorrela, 2011z geroztik duen estrategiari jarraitzen dio Tecnaliak. Aldi horretan, bazkide teknologiko gisa duen zeregina bete du, funtsezkoa enpresa-sarearen lehiakortasunerako, eta, hala, negozio-aukerak identifikatu ditu, merkatuaren eta teknologiaren artean loturak sortu, eta balio erantsia gehitu die enpresei. Azken finean, teknologia BPG bihurtu du.\nPlan berria ildo estrategiko hauetan oinarritzen da: merkatuarekiko gertutasuna; espezializazioa eta bikaintasun teknologikoa; pertsonen ahalmena bultzatzea; eta sinergiak sustatzen dituen eta jarduera-eredu jasangarria duen erakunde ireki eta berritzailea izatea.\n2020ari begira, proiektuaren jasangarritasuna bermatzeko helburua da diru-sarrerak % 30 handitzea eta 130 milioi eurotaraino iristea. Horien herena nazioartekotik etorriko da. Helburuok Euskadiko Zientzia eta Teknologia eta Berrikuntzaren Planean (ZTBP2020) onartutakoaren barruan sartzen dira.\nMerkatuarekiko gertu egoteko, % 50 baino gehiago handituko du Euskadiko enpresekin duen jarduera, eta, horren ondorioz, Deloittek horretarako garatu duen metodologiaren arabera, Euskadiko BPGan1.000 milioi eurotik gorako ekarpena egingo du 2020ra arte. Ordurako, gainera, aurreikusten dugu enpresa horietako 200 dagoeneko nazioarteko proiektuetan ariko direla.\nPlan Estrategikoaren beste oinarrietako bat da pertsonen ahalmena sustatzea, talentu bereizgarriak erakartzeaz gain eta hura EAEko enpresa-sarera transferitzea sustatzeaz gain. 2020rako Euskadiko enpresetara 300 ikertzaile baino gehiago transferitzea aurreikusten dugu.\nEspezializazioa eta bikaintasun teknologikoa, berriz, hurrengo sei urteetan TECNALIAk izango dituen nazioarteko 12 bikaintasun-taldeetan islatuko dira. Patenteei dagokienez, 170 patente berri sortzea da helburua, eta haien transferentziak diru-sarrera guztiaren % 8 ekarriko luke.\nTECNALIAk dituen beste erronketako bat da sinergiak sustatuko dituen erakunde ireki eta berritzaile bat izaten jarraitzea. Hala, beste lankidetza batzuen artean, Zientzia, Teknologia eta Berrikuntzaren Euskal Sareko eragileekin hiru aldiz lankidetza gehiago egitea aurreikusten du 2020rako.\nErronkak, negoziorako aukerak\nLerro estrategiko horietan oinarrituta, gizarteak dituen erronketan lanean jarraituko du TECNALIAk, etorkizunari aurrea hartuz eta teknologiaren bitartez erantzunak sortuz. Hauek dira erronka horiek: fabrikazio aurreratua, karbono-emisio gutxiko energia, osasuna eta zahartzea, hiri-habitata, mundu digital eta hiperkonektatua eta klima-aldaketa eta baliabide-eskasia.\nEstrategia 2020rekin, TECNALIAk Zientziaren, Teknologiaren eta Berrikuntzaren Euskal Sarearen berrantolaketari erantzuten dio, Europa 2020 Estrategiko behar eta eskakizunei, eta egoera makroekonomiko berri batek markatutako aldi batera egokitzen da, bere posizioa indartzeko Europako erreferentziako ikerketa-zentroetako bat eta Euskadiko garapen ekonomiko eta sozialerako funtsezko elementu bat izaten jarrai dezan.\nIñaki San Sebastián Villabonan jaioa da (Gipuzkoa), Industria Ingeniaritzan lizentziaduna (Nafarroako Unibertsitatea), eta Deustuko Unibertsitateko Enpresen Zuzendaritzako Masterra (MBA Executive) eta IESEko Enpresen Goi Zuzendaritzako programa (PADE) egin ditu. Hamazazpi urtez Fatroniken lan egin eta gero, 2008an zuzendari nagusi izendatu zuten. Bi urtera, zortzi zentrok bat egin eta gero —Fatronik horietako bat zen—, TECNALIA sortu zenean, Iñaki San Sebastián zuzendari nagusi ondoko izendatu zuten.\nHaren ibilbide profesionala ikerketaren alorrari eta enpresa-munduari lotuta egon da beti; horregatik, gertutik ikusi ahal izan du zer premia duten berrikuntzaren alorrean. Gainera, bere ibilbidean, aukera izan du Euskadiko, Espainiako eta Europako zientzia- eta teknologia-sistemak sakon aztertzeko, eta haietakoren baten diseinuan ere parte hartu du.


Maite zaitut, Mikel - GARA\nEdorta Jimenez Idazlea\nMaite zaitut, Mikel\nNik neuk euskaraz ematen duena baliatu behar dut, niretzat zein ona izan zaren esateko. Santi ere ona zen. Etxean gure txikitako euskeran zegoen hitzik ederrena horixe zen. On, ona\nMikel, gutun hau eskuz idatzi gura izan nukeen, badakizu, eta zeure helbidera helarazi. Non zauden ez dakit baina. Beraz, Interneten bidez-edo hau irakurtzea izango duzula pentsaturik, maite zaitudala ordenagailuan idatzita esan nahi dizut. Maite zaitut, Mikel. Elkar azkenengoz ikusi genuenean ez nizun ahoz esan. Begien bidez esan nizun. Madrileko Casa de Campo delakoan izan zen. Gogoan duzu, ezta?\nMaite zaitudala esateko idazten dizut, ba, eta ziur nago hau irakurrita zure artean ibiliko duzula galdera: zerk eman ote dio gure Edortillari? Gogoan duzu, Mikel, izena horrelaxe esaten zenidala? Asteburu honetan, iragandakoan, faltan izan zaitut. Eta nire moduan soziedadean bazkaltzen izan garen gehienek. Santiri egin dizkiogun omenaldi ekitaldien ostean izan da bazkaria. Itsasoa eder, han urrunean ortziaren ertza arrosa eta azul kolorez, ederto jan dugu. Tera, jakin ezazu, gurpil aulkian dabil. Besteok ostera oin bien gainean oraingoz. Eta zu zeu, zelan?\nOmenaldi ekitaldiotan bihotz bakar batean sartuta ibili gara, Santiren taupadak gure odolaren mintzo. Gizonezkook elkar besarkatzen, Lekeition bezala, egundo ere ez gure artean lehenago. Negar ere egin dugu eta, gure malkoak urre bilakatu izan balira, diruz ere zein aberats gu orain. Bestela, aberatsago itzuli naiz Lekeitiotik. Eta horrexek, negarrak, ekarri zaitu hain bortitz nire gogora, Mikel. Zure sentiberatasun horrexek, elkar besarkatzeko, elkar ukitzeko, elkarri gorputzaren beroa emateko beti erakutsi izaten zenidan gaitasunak. Berezko zenuen, eta berezko izaten segi dezazun gura genuke guk guztiok. Plural hau erabiltzen, «guk guztiok», han egon ginenon izenean mintzatzen naizela ematen du. Ez dut uste oker nabilenik. Nagoen isilik baina. Ez dut ezelango txostenik egin nahi, izenekin eta. Beste bat da kontua. Zera, gizonok elkar besarkatzen, maitasuna adierazteko garaia delako, hain segur. Hori ere ia-ia debekatu egin digutelako, beharbada. Maitasuna adieraztea, diot. Gutun hau epaitegira joan ez dadin ba, Mikel, horixe. Maite zaitugula.\nNi, badakizu, beti liburua artean, batzuetan zure zera ikusten dut, eta begien bidez esaten diot «zer moduz Mikel?», eta begien bidez erantzuten dit «eskerrik asko, Edorta, gogoratzeagatik». Gogoratuko ez naiz ba! Begira, neu naiz zure izenari «on» hori eransten ez dion bakarra, edo bakarrenetakoa behintzat. Beharbada zuk eransten zenidan «illa» eskertuz deitu izan zaitut, gehienetan behintzat, Mikel. Huts-hutsik Mikel. Zein izen arrunta, ezta?, Mikel. Horrexegatik behar dute, ziur, «on» hori zu maite zaituzten besteek. Handia zara, eta gaztelerak ematen duen aukera baliatu behar zen. «On» handigarria, ba. Baina nik neuk euskaraz ematen duena baliatu behar dut, niretzat zein ona izan zaren esateko. Santi ere ona zen. Etxean gure txikitako euskerean zegoen hitzik ederrena horixe zen. On, ona. Asteburuan gogora zuen bion ontasuna etorri zait. Eta maitasun aitorpen hau egitea otu zait. Barkatu ahalko didazu, zu nire gogora hain sarritan etortzea eta, hala eta ere, aitorpenik egin ez izana. Oraingoaren errua norena den, badakizu. Santirena. Ba, aitorpenaren ostean agurra. Osasuna eta askatasuna, Mikel maitea.


Osoa Infinity Lite Tasa | Kontratatu internet telefono mugikorrik gabe | Euskaltel\nHitz egiteko eta nabigatzeko pak perfektua\nZuntza eta mugikorra duen packa aurrezteko\nEuskaltel-eko Zuntz Optikoarekin azkarrago nabigatu azken Cablemodem WIFI-ko sorkuntzari eta 4 por Etherneti ezker.\nNabiga ezazu doainik zure mugikorreko datuak kontsumitu gabe. Euskal Herrian 180.000 puntu WIFI baino gehiagodaude konektatzeko.\nEdozein eragin bizkor ebazten lagunduko dizun teknikari espezializatua izango duzu.\nEstaldura eta abiadura\nEuskadiko sare onena eta handiena zure packaz gozatzeko.\nPrezio onenera nabigatu dezazun pentsatutako packa.\nAlta eta doainiko instalazioa.\nNola egiaztatu ahal dezaket nire Euskaltel estaldura?\ncobertura sailean kontsultatu dezakezu zure Euskaltel estaldura. Linean kontsultatu dezakezu edo, nahiago izan ezkero zure telefono zenbakia utz iezaguzu eta doainik deituko dizugu edo dei iezaguzu zuk cobertura zenbakira.\nZergatik kontratatu behar izango luke eskaintza hau?\nOsoa Infinity tarifa perfektua da, etxetik edo bere telefono mugikorretik nabigatzen nahiago dutenerako.\nZenbat kostatuko zait instalazioa?\nAlta eta instalazioa erabat doakoak dira eta sartuta daude zure tarifaren prezioan.\nZer gertatzen da Interneta beste konpainia batekin baldin badaukat?\nEz dago arazorik! Guk zure konpainia zaharraren eramangarritasuna tramitatuko dugu Euskaltelera etorri ahal izateko.\n¿Zenbat denbora duzu?\nZer abantaila eskaintzen ditu Osoa Infinity kontratatzeak?\nZuntzezko eta mugikorreko aukerarik onena\nOsoa Infinity kontratatzeak abantaila handiak ditu. Nabigatu zure ordenagailutik, tabletik edo mugikorretik, prezio ezin hobean. Pack hau online bakarrik dago eskuragarri, eta interneterako konexioa besterik behar ez dutenei egokitzen da; Euskaltelen eta OSOA Take Away zuntz optikoarekin 500 megako abiadura izango duzu behar dituzun online eduki guztiez gozatzeko.\nEra berean, mugagabea GB izango dituzu zure mugikorran, mugarik gabe nabigatzeko zauden tokian eta nahi duzun unean. Sarearekiko jarraitzaileenak diren internauten neurrira egina. Eta, hori nahikoa ez balitz, deiak (finkoertara eta mugikorretara) mugagabeak izango dira, kostu gehigarririk gabe. Behar duzun guztia hitz egin dezakezu zure fakturaz kezkatu gabe.\nZure etxetik edo mugikorratik nabigatu Euskalteleko OSOA Take Away; alta eman eta instalazioa doan egin . Eta zer gertatzen da Internet beste konpainia batekin kontratatuta badut? Ez kezkatu, doan izapidetuko dugu zure eramangarritasuna, Euskaltel komunitateko kide izan zaitezen. Edozein gorabehera azkar konponduko duen zerbitzu tekniko bat ere eskaintzen dizugu.\nZalantzarik duzu? Doako telefono-zenbaki bat dugu gurekin kontaktuan jartzeko.


About: Ke arteko egunak\nKe arteko egunak 1990 urtean Antxon Ezeizak eginiko euskal filma da. Urte hartako Donostiako Zinemaldiaren Donostia Saria lortu zuen. Euskarazko elkarrizketak dituen inoizko laugarren pelikularik ospetsuena izan da: 51.663 ikusle izan zituen, 103.536,43 €-ko kopurua bilduz\nKe arteko egunak 1990 urtean Antxon Ezeizak eginiko euskal filma da. Urte hartako Donostiako Zinemaldiaren Donostia Saria lortu zuen. Euskarazko elkarrizketak dituen inoizko laugarren pelikularik ospetsuena izan da: 51.663 ikusle izan zituen, 103.536,43 €-ko kopurua bilduz (eu)\nKe arteko egunak (eu)\nwikidata:Ke arteko egunak\ndbpedia-wikidata:Ke arteko egunak\nDías de humo (eu)


[Euskalerria Irratiko Metropoli Forala saioa, ‘Minutu bateko manifestua’, 2022ko martxoaren 6koa]\nErrusia, Gernika, gerrari ez, manipulazioa, sarraskiak, Ukraina\nAste Santua. Fedea\n3 pentsamendu “Sarraskiak”-ri buruz\nGontxal 2022-04-13 09:04\nAzpilikueta jauna, Ukrainian Euskadin 36an bezala inperioek esaten dute gezurra: Francok esaten zuen eta hil arte horrela mantendu euskaldunok erre genuela gure hiri sakratua. Errusoek esaten dute ukrainiarrek ukrainiar herritarrak hil dituztela sarraski hori errusiarrei leporatzeko.\nGerra batek intoxikazio informatibo galanta ekarri dezake baina gauzak argi daudenean argi daude. Bucha-n bizirik iraun dutenek argi diote zeintzuk diren hiltzaileak eta halaere hemen Franco-ren bertsioari sinesgarritasuna eman nahi zaio.\nDeustuarra 2022-04-13 10:48\nSarraskiez gezurrak esatea edo sarraskiak argi eta garbi daudenean zalantzak barreiatzea ez dakit oso oso desberdina den.\nEz dakit ba zure azken esaldiko aldarrikapen “bakezale” horien atzean ez omen dagoen helburu perbertsoren bat: biktimak eta erasotzaileak maila berean ipintzea adibidez\nMikel 2022-04-16 10:39\nGernika eta Gernikarrak Gernikarrek erretzea eta sarraskitzea zentzugabekeria litzatekeen bezala, Ukrainarrek ukrainarrak sarraskitzeak ez dauka inolako zentzurik. Askoz logikoagoa dirudi militar inbaditzaileek egindakoa izatea ezta?\nKazetari mordoa joan da Buchara, bertako jendearekin hitz egin dute… Hori dena ere muntaia da noski.\nEuskal Herrian bagara ehunka familia Txernobilgo istripuaren ondorioak jasaten dituzten Ukainako haurrak hartzen dutugunak. Badugu hango familiekin harreman zuzena, eta, jakin badakigu, hango herritxo askotan ere jendea tirokatu dutela.\n“ez dut bietako inori ere sinesteko batere ahaleginik egin nahi” diozu. Libre zara nahi duzuna egiteko, baina gertakizun larri hauek kezkatzen bazaituzte, badauzkazu erantzunak bilatzeko bideak. Gernikakoa barkaezina izan zen. Buchakoa eta ukrainako beste herrietakoa ere bai. Eta noski, munduko beste edozein lekutan gertatzen diren sarraskiak ere bai.


AHAZTUAK 1936-1977 / OLVIDAD@S 1936-1977: GERNIKA: HAINBAT EKITALDI IZANGO DIRA BONBARDAKETAREN 71. URTEURRENEAN\nGERNIKA: HAINBAT EKITALDI IZANGO DIRA BONBARDAKETAREN 71. URTEURRENEAN\nMemoria historikoa mantendu eta jazoera tamalgarri hura berriro gerta ez dadin, Udalak eta herriko zenbait elkartek hainbat ekitaldi antolatu ditu datozen egun eta asteetarako. Ekintza ugari prestatu dituzte Apirilaren 26rako, bonbardaketaren urteurrenerako.\nGoizeko 10:30etan emango zaio hasiera egunari, Lizeo Antzokian izango den Idem-ek kaleratutako “El Bombardeo de Gernika” deritzon liburuaren aurkezpen ekitaldiarekin. Ordu erdi beranduago, 11:00etan, Michel Janper eta Johan Block, “Gerrako haurrak” eta “Gerrako fusilatuen senideak” elkarteen ordezkariekin izango da bilkura, Lizeo Antzokian. 11:30ean egingo da leku berean “Bakea eta Berradiskidetzearen aldeko IV. Gernika sarien” banaketa ekitaldia. Aurtengo sarituak Kandido Saseta Etxebarria eta Dekha Ibrahim Abdi keniarra izango dira. Saria emateaz gain, Kandido Sasetari omenaldia egingo zaio Batzar Etxean, 12:30ean.\nArratsaldean, 15:45ean, sirena hotsa izango da entzungai Pasealeku inguruan, eta ostean hildakoen aldeko elizkizuna eta lore eskaintza egingo dira Zallo hilerrian. Ekitaldi horietan ordezkari politiko eta instituzionalek parte hartuko dute. Dagoeneko baieztatu dute partehartzea Alemaniako Errepublika Federaleko Kontsul honorarioak, Horst José Boogen Heudorf Jaunak, Nicholas Rankin biografoak, George Steer kazetariaren semeak, Pforzeimeko, Septfondseko eta Bergako ordezkari politikoek, Joseba Azkarraga Justizia Sailburuak, Gernika-Lumoko alderdi politiko guztietako ordezkariek, Busturialdeko udal ordezkariek, Johan Blockek eta Michel Janperrek, Ahaztuak taldeko kideek, Sasetaren Aldeko Taldeko kide eta senitartekoek eta bonbardaketaren zenbait biktimek.\nDATOZEN ASTEETAKO EGITARAUA\n* Ekainaren 15era arte. `Remigio Mendibururen Gernika´ izenburupean, erakusketa Euskal Herria museoan.\n* Ekainaren 22ra arte. `Ringelblum artxiboa. Varsoviako ghettoaren historia ezkutua´ erakusketa. Bakearen Museoan.\n* Apirilaren 19an. Bakearen Museoaren 10. urteurreneko jaialdia. Sarrera dohainik, bisita gidatuak, umeentzako ludoteka eta graffiti erakustaldia (11:30-13:30/16:00-19:00 h) eta txokolatea urreratzen diren guztientzat (18:30-19:00).\n* Apirilaren 22an. Hitzaldi-solasa: `Hilobi izkutuak hustuz, duintasuna berreskuratu: Guda Zibileko hilobi ikerkuntzaren balio sinbolikoa´. Hizlaria: Francisco Etxeberria (Aranzadi). Antolatzaileak: Gernikazarra, Bake Leku Txokoa eta Kultur Etxea. Elai-Alai aretoan, 20:00etan.\n* Apirilaren 23tik 25era. Bakearen eta kulturaren Nazioarteko XVIII. jardunaldiak: Kosmopolitismoa eta Tokiko Bakegintza´. Tailerrak eta mahainguruak. Antolatzailea: Gernika Gogoratuz Aztertegia. Elai-Alai Aretoan, goiz eta arratsaldez.\n* Apirilaren 24tik maiatzaren 10era. `GERNIKAKO BONBARDAKETA AGIRIETAN´ erakusketa. Bibliografia, prentsa dokumentuak, argazkiak, dokumentalak... Laguntzaileak: Bakearen Museoko Dokumentazio Zentroa eta Gernikazarra Historia Taldea. Kultur Etxean.\n* Apirilaren 24an. Zine Kluba, Gernika-Lumoko bonbardaketaren 71. urteurreneko gerra aurkako ziklo-laburra: `Redacted´. Antolatzailea: Zine Klub elkartea. Elai-Alai aretoan, 20:30ean.\n* Apirilaren 25ean. Zortzi artistek margotutako `Guernica´-ren gaineko horma-irudiari omenaldia. Artista batek parte hartuko du, `Artea eta konpromiso politikoa´ gaiari buruz hitz egiteko. Antolatzailea: Gernika Batzordea. Institutuan, goizez.\n* Apirilaren 25ean. - Zine Kluba: `Mirando al cielo´. Antolatzailea: Zine Klub elkartea. Elai-Alai aretoan, 20:30ean.- Maskarada taldearen `Picasso 1937, historia del Guernica´ antzezlana. Lizeo Antzokian, 20:30ean.\n* Apirilaren 26an. - Doako sarrera Bakearen Museora eta bisita gidatuak 12:00etan, 13:00etan, 17:00etan eta 18:00etan. - `El bombardeo de Gernika´ liburuaren aurkezpena. Lizeo Antzokian, 10:30ean.- `Gerrako haurrak´ eta `Gerrako fusilatuen senideak´ elkarteetako ordezkariekin bilkura. Lizeo Antzokian, 11:00etan.- Bakea eta berradiskidetzearen aldeko IV. Gernika sariak. Antolatzailea: Gernika-Lumoko Udala. Lizeo Antzokian, 11:30ean. - Kandido Sasetari omenaldia. Gernika-Lumoko Udala eta Kandido Sasetaren Aldeko Taldea. Batzar Etxean, 12:30ean.- Sirena hotsa Pasealekutik, 15:45ean. Antolatzailea: Gernika Batzordea. - Bonbardaketan hildakoen aldeko elizkizuna eta lore eskaintza. Zallo Hilerrian, 16:30ean. Antolatzailea: Gernika-Lumoko Udala.- Manifestazio isila kandelekin, 21:00etan. Antolatzailea: Gernika Batzordea.- Kontzertua: Fermin Valencia. Elai-Alai aretoan, 22:00etan. Sarrera doan. Antolatzailea: Arrano Kultur Elkartea.\n*Apirilaren 27an. Bonbardaketan bizirik atera zirenen XII. Topaketak. Lagunarteko bazkaria Zallo Barri Jatetxean. Antolatzailea: Gernika- Lumoko Udala.\n*Maiatzaren 29an. - Erakusketa, `Esklabutza frankismoan: errepideak eta fortifikazioak mendebaldeko Pirinioan´. Antolatzailea: Memoriaren bideak. Ekainaren 12ra arte, kultur etxean.Kultur Etxean- Hitzaldia: `Esklabutza frankismoan: errepideak eta fortifikazioak mendebaldeko Pirinioan´. Hizlariak: Fernando Mendiola eta Edurne Beaumont. Kultur etxean, 19:30ean.\n* Ekainaren 5ean. Hitzaldia `Memoria demokratikoa´ izenburupean. Hizlaria: Ahaztuak 1936-1977 elkarteko kideak. Kultur Etxean, 19:30ean.\n(Berria. Busturialdeko Hitza. 08 / 04 / 17)


Aiarrak ez dira sailkatu Gipuzkoako herriarteko pilota txapelketako final-laurdenetarako - Aia - Karkara.eus\nAiarrak ez dira sailkatu Gipuzkoako herriarteko pilota txapelketako final-laurdenetarako\nKarkara 2019-05-27 19:00\nAtaundarrek eta aiarrek Ataunen jokatu zituzten azken final zortzirenak. (Pilotaren Txokoa)\nAsteburu honetan jokatu dituzte Gipuzkoako herriarteko esku pilota txapelketako azken final zortzirenak, eta aiarrak ataundarrekin aritu dira nor baino nor. Tanteoa dela eta, ataundarrek eskuratu dute final-laurdenetarako txartela.\nPasa den larunbatean, maiatzak 25, jokatu zituzten Gipuzkoako herriarteko esku pilota txapelketako azken final zortzirenak. Fase horretan, aiarrek ataundarrekin neurtu dituzte indarrak. Joanaldiko jardunaldian, hiru partidetatik bat irabazi zuen Aiak. Ataungo bigarren jardunaldian, aldiz, alderantziz gertatu zen; hiru norgehiagoketatik bitan gailendu ziren aiarrak. Hala, 3-3 markagailuarekin amaitu zen bi herrien arteko lehia, baina tanteoa dela eta, Ataunek eskuratu du final-laurdenetarako txartela. Beraz, aiarrek ez dute aurrera egingo txapelketa horretan.\nOndorengoak izan ziren larunbateko partidetako emaitzak:\nAtaun K (B. Zubizarreta eta U. Goikoetxea) 6 - 22 Aia K (U. Albeniz eta J. Orbegozo)\nAtaun J (B. Senar eta J. Etxeberria) 11 - 22 Aia J (M. Albeniz eta A. Iruretagoiena)\nAtaun N (I. Zubizarreta eta A. Baztarrika) 22 - 2 Aia N (L. Orbegozo eta I. Urbieta)


2.4.4 Sozietateen gaineko Zergaren bidezko diru-sarreren bilakaera - memoria 2016 - navarra.es\n2.4.4 Sozietateen gaineko Zergaren bidezko diru-sarreren bilakaera - memoria 2016\nSozietateen gaineko Zergaren bidezko diru-bilketa orokorraren bilakaera ia laua izan da, -% 0,54ko beherakadarekin.\nKapitalaren errentaren gaineko atxikipenek tasen beherakadaren eragina izan dute eta horri gehitu behar zaio, kapital higigarriaren eta ondare-irabazien kasuan, errenta horiek behera egin dutela. Hala, kapitalaren errentaren gaineko atxikipenak % 13,5 murriztu dira.\nSozietateen gaineko Zergaren osagai nagusia zerga horren konturako ordainketak dira; hain zuzen, zergaren guztizko diru-bilketaren % 62 hartzen dute. 2016an % 11,5eko gorakada izan dute, nagusiki Estatuak irailaren 30eko 2/2016 Errege Lege Dekretuaren bidez onetsitako aldaketengatik; izan ere, aldaketa horiek Estatuko araudiaren menpe dauden enpresek urrian eta abenduan eginiko ordainketei eragiten diete.\nSozietateen gaineko Zergaren kuota diferentziala % 17,1 murriztu da kopuru likidoetan. Horren arrazoia izan da 2015eko Sozietateen gaineko Zergen bidezko diru-bilketa osoa % 4,2 murriztea (2014. urtearen amaieran onetsitako erreforma fiskalaren ondorioz) eta kuota negatiboen bidezko itzulketak (2014ko Sozietateen gaineko Zergaren aitorpenari dagozkionak) % 5,0 areagotzea aurreko urtetik.


Lizardi (Pepa-Enea) | Martindegi | Oianume\nZumadi eta Erroilaburuko bidearen ezkerretik Zelaia baserriaren atzean, Astigarraga aldetik eta beronen mugan daukagu Martindegi baserria. Izenak ez zailtasun handirik, Martindegi (tegi), Martin-Enea edo Martinen etxea izango litzateke gaur egun, ez du izen honek isilpean gordeta beste gakorik.\nEtxe handia, aski tantaia, bi isuritakoa eta fatxada ekialdera begira, nahiz eta, saihetsetik sarrera eta ukuilua dituen. Bi bizitzako etxea, bi familia, Lete eta Tolosa, elkarren lehengusu direnak. Tolosa familiak, bazterrak garbi edukitzearren, ardi batzuk baino ez dauzka.\nMaria eta Inazio anai-arrebak izan ditut, Lete familiakoak, solaskide. Hauek 8 eta 11 urte zituztela jaitsi zen familia Mendizabal (orain jatetxe) baserritik Martindegi baserrira.\nAita, Gabriel Lete Albistur, ordurako hilik zen, ama alarguna, Maria Tolosa Lete, hauen seme-alabak: Joxe Martin, Iñaxio, Maria eta Kristina, aitona Tñaxio eta amaren bi ahizpek, Joxepa Iñaxi eta Joakina, osatzen zuten familia. Orain, aurreko guztiak joan eta Iñaxio eta Maria anai-arrebak bizi dira etxean.\nAitarik gabeko familia. Aita nola hil zen galdegin diet. “Aita noTa hil zen? Hestea lehertuta, horra”. Medikua zaldi gainean ibili ohi zen, agidanez. Abisatu eta ezin zuela hark, ezkontza batera zihoala. Hurrengo egunean etorri bai, baina aita ordurako (peritonitis) hestea leherturik. Hartatik hil zen.\nNahiko bizimodu estua izan omen zuten Martindegin bertako lehen urtetan. Eskerrak aitonari eta izeba biei. Hiru bat behi, baserri txikia zela esan didate, eta maizter ziren, gainera. Lur onak eta baratzea ere bai, aski ederra. Izeba Joxepa Iñaxi, egunero Donostiara (Bretxa) 14 urterekin hasita 88 urterarte. “Zahartuta ere segi, ezin etsi, ito egiten zen etxean”.\nAitonaren garaitik zuten idi parea, batera eta bestera deitzen zioten lekura joateko. “Ibili pobrea” dio Iñaxiok. Honek, bilobak, hartu zion gero aitonari txanda, eta honek harri-garraioari ekin zion idi parea hartuta, Atxorroko harkaitzetik (harrobia) Adreilu fabrikara. Harri berezia, “hargorria” dio Inaxiok, errotan haustu eta adreilua egiteko erabiltzen zen. Normalean hiru itzuli, goizetik bi eta arratsaldean bat. Goialde hartan lurrak zituztenez, harakoan simaurra eraman eta harria ekarri egiten zuen zenbait alditan. Eguraldi onen batzuetan lau itzuli ere egiten zituen.\nUrdaburuko harkaitzetik garoa. “Haiek ibiliak, halakoak!” Goizero bostetan irten etxetik eta euriak jotzen bazuen hutsik etxera, edota zenbait alditan su-egurra etxerako nahiz auzorako.\n“Nola moldatzen zinen harri garraioa eta baserri Tana batera burutzeko?”\n“Arratsalde batzuk libre hartuta. Zera izaten zan arazoa, fabrikak eske handia zuanean. Orduan buru belarri. ibiltzen ginan”.\nKomediak idi bat zaharkitu edo zauritzen zenean izaten zituzten. “Zaharrak gutxi balio saltzeko, berriak asko erosi ahal izateko”.


EmART 2019 – 2020 - kulturaraba - web.araba.eus\nEmART 2019 – 2020 - kulturaraba\nnull EmART 2019 – 2020\nEmART 2019 - 2020 deialdia\nDeialdi honen bidez ARTgia sorgune & aretoak Arabako emakume artisten lana indartu eta mahaigaineratu nahi du.\nUrriaren 26a eta azaroaren 10a bitartean egongo da deialdia zabalik, gaueko 23:59ak arte.\nBigarren urtea da EmART deialdia martxan jartzen dela. Emakume gazte eta artista arabarrei zuzendutako deialdia da hau. Helburua, emakume* artista gazteek sortutako lanak babestu eta hauspotzea hauen lana mahaigaineratu eta jendartea txikitasunetik eraldatzeko. Diziplina anitzeko artistek parte hartu dezakete, hala nola, arte bisualak; eszenikoak, soinu arteak; eta literarioak, besteak beste.\nDeialdiaren bidez sari ekonomikoa, produkziorako laguntza, erakusketa kolektiboa eta bakarreko erakusketa eskaintzen dira.\nDeialdia eragile ezberdinen arteko elkarlanari esker da posible. Horrela, Gazteizko Udala, Kultur ACT elkartea eta ARTgia dira EmART deialdiaren sustatzaile.\n*Emakume Etxearen definizioa hartu dugu\nEmART deialdiak emakume gazte arabarrak ezagutzera emateko helburua du. Programaren izenaren erroak berak esaten duen bezala, “em” horrek, emakumeari egiten dio erreferentzia.\nSortzaile hauek arte garaikidearen parte izan eta sentitzea eta artista moduan hauen ezagutza maila handitzea da helburua. Deialdiak bi gauza eskaintzen ditu: diru-kopuru bat sari gisa, eta bestetik, arte-lanak bukatzean, aretoko espazioaz baliatzea bakarkako erakusketa garatu ahal izateko. Bi erakusketa egingo dira EmART programaren pean: bata taldekoa, kolektiboa, 2019 urtea bukatu baino lehen; bestea indibiduala 2020an.\nHautaketa prozesua ikasketa prozesua bihurtzeko helburuarekin hiru formakuntza saio eskainiko ditu ARTgia sorgune & aretoak aurkeztu nahi diren pertsona guztientzako. Formakuntza saio hauetan landuko diren gaiak hauek izango dira: portfolioak nola egin -arlo artistikoa-, artiston ekonomia eta on line eta off line komunikazioa dira. Gai bakoitza pertsona aditu batekin landuko da. Horren ostean, proiektuak jasotzeko epea zabalduko da.\nFormakuntza saio hauek urriaren 24, 25 eta 26an burutuko dira, ARTgia sorgune & aretoan.\nPrograma honen xedea da sortzaile gazteen eta arte eta kultura- munduaren arteko harremana estutzea. Horretarako agente desberdinekin harreman sare berriak eraikiko dira. Tartean museo eta galeriak; arte espazioak; unibertsitate edo arte ikasleak, besteak beste. Artistak euren ekosistema artistikoa eraikitzea da helburua.\nBidalitako proiektuak indibidualak behar dira izan, 18-32 urte bitartekoak, Araban bizi edo lan egiten dutenak.\nSortzaileen artean hiru proiektu hautatuko dira.\nEmART programak zazpi hilabeteko iraupena izango du: 2019ko azarotik 2020ko ekainera bitartean burutuko da. Denbora honetan heziketa eta erakusketa indibidualak eta taldekoa gauzatuko dira. Horrela, egitasmoak hiru helburu beteko ditu: bitartekaritza, erakusketa eta artista gazteak ezagutzera ematea.\nSARIAK ETA BESTELAKO BALIABIDEAK\nARTgia sorgune & aretoak laguntza ekonomikoa eskaintzen du:\n● 200€ sari gisa\n● Erakusketa kolektiboa\n● Bakarreko erakusketa\n● 200€ produkzio gastuetarako\nDeialdia bere publikaziotik azaroaren 10a bitartean egongo da zabalik, gaueko 23:59ak arte.\nBehin epea bukatua, ez dira eskaera gehiago onartuko.\nAurkezpenak email helbide honen bitartez egin beharko dira: artgiada@gmail.com\nAzaroaren 12 an idatziz jakinaraziko zaie aurkeztutako pertsona guztiei hautatuak izan diren ala ez.\nDokumentazio falta egongo balego 48 orduko epea ezarriko da, ARTgia sorgune & aretotik akats horiek zuzentzeko.\nArauen inguruko kontsultak egiteko 10 eguneko epea ezarriko da. -deialdia argitaratu osteko egunean kontatzen hasiz-.\nHautatuen izenak publikoak izango dira.\nEskaera euskeraz eta erderaz egin daiteke. Posible den heinean PDF formatua erabili beharko da.\nProiektua deialdi publiko bidez zabalduko da. Hiru proiektu aukeratuko dira eta horretarako pertsona adituek osatuko duten epaimahaia jarriko da martxan arte, kultura eta bitartekaritzaren munduko profesionalekin. Epaimahaia osatuko duten kideek proiektuen berritasuna, originaltasuna eta hibridazio eta fusio aukerak eskaintzen dituzten proiektuak hobestuko dituzte.\nLaguntzaren onuradun izango dira puntuazio altuena jasotzen duten proiektuakbalorazio irizpide hauen arabera:\n- Proiektu berritzailea izatea (%30)\n- Proiektuaren interes artistiko eta soziala (%20)\n- Emakumearen ahalduntze eta pentsamendu kritikoa garatzea (%20)\n- Hibridazio eta fusio aukerak (%15)\n- Euskararen erabilera lehen hizkuntza bezala (%10)\n- Eskatzailearen jardunbidea. (%5)\n- Laguntza hauen emaitzak lehiakortasun erregimenaren arabera egingo dira.\n- Epaia apelaezina izango da.\n- Epaimahaiak deialdia desertua utzi dezake.\n• Onuradunek proiektua ARTgiarekin adostututako denbora epean eta egutegian garatuko dute eta, amaitzean, memoria dossierra entregatzeko konpromisoa hartuko dute\n• Onuradunek bere izena publiko egitea onartzen dute, eta, baita, bere artelanaren erreprodukzio grafikoa ere ARTgiak egindako edozein argitapenetan.\n• Onuradunek instalazioen eta materialen erabilpen egokia egiteko konpromisua hartzen dute\n• Onuradunek ARTgia-ko arauak errespetatu beharko dituzte: ordutegira eta landinamiketara moldatuz, adibidez, jarrera eraikitzailea lagun. Ez dira bizikidetasunaren eta osasunaren kontrako proiektuak onartuko.\n• Onuradun pertsonak ARTgia sorgune & aretoarekin komunikazio mota bai online bai offline adostuko du, eta programan egindako artelanen zabalkundean eta erakusketan ARTgia sorgune & aretoa aipatu beharra dauka.\n- ARTgia sorgune & aretoak arauetan ezarritakoa betetzeko konpromisoa hartzen du.\n- ARTgia sorgune & aretoak beharrezko laguntza eskainiko du proiektuetan sortutako edonolako arazoei konponbidea aurkitzeko eta garapen egokia bermatzeko.\nORDAINKETA ETA JUSTIFIKAZIOA\n- Ordainketa horrela burutuko da: %50a proiektua hasi aurretik eta beste %50ª behin programa burututa, eta memoria dossierra eta gastu justifikazioa entregatuta eta balidatuta daudela.\n- Ordainketa fakturen aurkezpena egingo da lehenik, dagozkion atxikipen fiskalekin, Ordainketa hori transferentzia bitartez egingo da banku-kontuaren bidez.\n- Arauetan ezarritakoa ez- betetzeak diru laguntzaren etena suposatu dezake baita, eta epaimahiak hala erabakiko balu, laguntza itzultzea ere.\n- ARTgia sorgune & aretoak aldaketa programaren arrakasta lortzeko beharrezkoak diren neurriak hartzeko eskuduntza dauka.\nArgibide gehiago: ARTgia


Uberan - Euskal Idazleen Elkartea - Itziar Ugarte Irakurrieran irratsaioan\nLeire Palaciosek elkarrizketa egin dio Itziar Ugarteri, Gu gabe ere (Susa, 2021) poema-liburuaren harira. Liburua osorik irakur dezakezue hemen.\nMomentu bat jasotzen du Itziar Ugarte Irizarren lehenengo poema liburuak, dena irabazteko izan eta dena galtzeko beldurra sentitzen hasten garen momentu hori. Erabaki, deskubrimendu eta oroitzapen berrien garaia. Poemotako ahotsa bere mundua sortzen ari den sasoi horretan, lurrikara isila izango da hurbileko hiru pertsonaren heriotza. Denbora eta lekuarekiko kezka areagotuko dio horrek, munduarekiko begirada aldatzen eta zailtzen ari den bitartean, horrek dakarren ziurgabetasunarekin eta, nola ez, gozamenarekin.


Foru aldundiek eta Eusko Jaurlaritzak hiru lurraldeetako egoitzetan eguneroko harremanak bermatzea erabaki dute - Área de prensa - Bizkaia.eus\n2021(e)ko maiatzaren 12(a) 17:30\nArabako, Bizkaiko eta Gipuzkoako egoitzetan bizi diren egoiliarrak egunero irten ahal izango dira, ahal dela, paseo terapeutikoetan, eta, kasu guztietan, espazio itxiak edo jendetsuak saihestuta. Egoiliarrek astean hiru bisita izan ditzakete gutxienez, horretarako prestatutako guneetan, bisitaldi bakoitzeko bi seniderekin gehienez ere. Hiru foru aldundiak amaitzen ari diren foru-agindu berriak datorren astelehenean, maiatzaren 17an, sartuko dira indarrean, Osasun Publikoak egoera berrirako prestatutako protokoloaren biatan.\nArabako, Bizkaiko eta Gipuzkoako foru aldundiek foru-agindu berriak adostu dituzte, Eusko Jaurlaritzako Osasun Sailarekin batera, zeinak zentro soziosanitarioetan covid-19a zaindu eta kontrolatzeko protokoloa eguneratu baituen. Hala, mendekotasun-egoeran dauden edo ezgaitasuna duten hiru lurraldeetako pertsonentzako egoitza-zentroetako bisiten eta irteeren marko berritu bat ezarri da, pertsona egoiliarrek beren senide eta hurbilekoekin aurrez aurreko harremana izan dezatela bermatuko duena.\nAdosturiko neurri berriak egoera berrira egokitzen dira, zentroetako egoiliarren eta langileen eta 60 urtetik gorako herritarren txertaketan emandako aurrerapenaren ondorioz, eta alarma-egoera amaitu ostean.\nErabiltzaileak egunero irten ahal izango dira zentrotik, nahi izanez gero, eta irteerak lehenetsiko dira bisiten gainetik. Segurtasun-neurriak zorroztu beharko dira uneoro, eskuak garbitzeaz gain, maskara erabili beharko da, eta zentroak erabakiko du zer ordutegi bete behar den sarrera eta irteeren kontrola ezartzeko. Halaber, ibilaldi terapeutikoak lehenetsiko dira, irteeretan espazio itxi eta jendetsuak saihestuz.\nEgoitza dagoen udalerriaren komunitate-intzidentzia gorabehera, irteerak ez dira etengo. Egoitzan agerraldi bat edo antzeko egoeraren bat gertatzen bada bakarrik etengo dira.\nEgoiliarrak zentroan bertan hartu nahi baditu senitartekoak edo hurbilekoak, astean gutxienez hiru bisita egin ahal izango dituzte. Topaketa horietan, segurtasun neurriak zorroztu beharko dira, maskara erabili beharko dute, eskuak garbitzeaz gain. Bizikidetza-burbuilei eusteko, bisitak horretarako berariaz egokitutako guneetan egingo dira, eta bi pertsona sartu ahal izango dira aldi berean. Kasu horretan ere zentroak erabakiko ditu ordutegiak, eta gehienez ordubeteko iraupena izango dute.\nBaldintza horiek salbuetsi egin ahalko dira egoiliarra bizitzaren amaieran dagoenean, edo haren egoera kognitiboek egoera ulertzea eragozten diotenean. Kasu horietan maiztasun handiagoak eta iraupen luzeagoak baimendu ahalko dira, eta bisitak jaso ahalko dira logeletan.\nTxertaketa prozesuaren aurrerapenak nabarmen murriztu ditu kasu positiboak agertzea, gaixotasunaren larritasuna eta hilgarritasuna. Horregatik, erakunde eskudunek, foru aldundiek, Osasun Sailaren laguntzarekin, egoiliarrek beren senideekin aurrez aurreko harremanak zabaltzea erabaki dute, funtsezko elementutzat jotzen baitituzte egoiliarren osasun fisiko eta emozionalerako.\nEra berean, erakundeetako arduradunek gogorarazi dute beharrezkoa dela neurriak zorrozten jarraitzea, txertaketak ez duelako erabat ezabatzen kutsatzeko arriskua. Ildo beretik, prebentzio-neurriei eusten zaie, eta astero txertoa hartu ez duten erabiltzaile eta langileei PCR proba bat egitea gomendatzen da.